c: text/html

text:
Eirikur Sigursæli var svenskur kongur uml. 970-uml. 995. Hann er tann fyrsti svenski kongurin, sum vit við vissu vita nakað um, men hvørt hann kann roknast sum kongur yvir øllum Svøríki er tó ivasamt, tí sonur hansara Ólavur Skotkonung Eiriksson er tann fyrsti svenski kongurin, har tað er skjalfest, at hann var góðtikin av bæði svium og gøtum.
Eitt tíðarskeið ráddi Eirikur Sigursæli eisini í Danmark eftir, at hava vunnið á Sveini Tjúguskegg í bardaga.
Vit hoyra um Eirik Sigursæla í kap. 19 í Føroyingasøgu í sambandi við, at Hákun jallur vil hava Sigmund at hevna drápið á tólv norskar keypmenn.
“Um hetta mundið ráddi fyri Svøríki Eirikur kongur hin Sigursæli, sonur Bjørn, ið var sonur Eirik Oyvindarson (skal vera Oymundarson). Hann var mætur kongur.
Ein veturin vóru tólv norskir keypmenn farnir eystur um Kjøl til Svøríkis. Og tá ið teir komu inn í Svøríki, høvdu teir keypstevnu við fólkið har, og á keypstevnuni kom ilt ímillum teirra, og ein norðmaður drap ein svenskan mann. Og tá ið Eirikur kongur frættir hetta, sendir hann hirðgestir sínar hagar og letur drepa hesar tólv menninar.
Og um várið, nú spyr Hákun jallur, hvagar Sigmundur ætlaði sær at leggja leiðina um summarið. Sigmundur segði, at tí skuldi hann ráða fyri.
Hákun jallur mælti: “Tað hevði eg viljað, at tú fórt nakað nær ríkinum hjá Svøríkis kongi og mintist svenskarum tað aftur, at teir drupu tólv av mínum monnum her fyri í vetur, og ikki er tað hevnt.””
Keldur:
Føroyingasøga
Wikipedia

robotstxt: allowed

filter: keep


text:
Ólavsøkan stendur fyri framman, og við tí fer maður av húsi til høvðusstaðin at njóta tjóðarhátíðina. Tí er tað helst sera passandi, at klassikarin millum HB og KÍ er á skránni.
Væntandi verður stúg stappað av glaðum og spentum ólavsøkugestum í Gundadali til henda spennandi og traditiónsríka dystin.
Hóast KÍ á pappírinum er greiður favorittur at vinna sær fulla úrtøku, fara vit ikki at leggja okkum við góðum. Gestirnir eru stinnir, og mennirnir hjá Mikkjali duga væl at hála sær stigini í hús. Hetta sóu vit eisini í okkara fyrra dysti í ár, tá vit hóast gott og ágrýtið spæl einki fingu við okkum heim aftur úr Djúpumýrum.
Vit taptu í seinasta umfari við Margáir, men væntandi fáa vit betur pláss frameftir vøllinum hesa ferð, tí klaksvíkingar eru ikki kendir fyri at parkera bussin við brotsteigin.
Spennandi verður at síggja, hvussu leikur fer, tá HB og KÍ tørna saman ólavsøkudag kl. 16.00.
Vit fara at ynskja øllum hjartaliga vælkomnum á ólavsøku og í Gundadal, okkara leikvøll.
Góðan dyst og koyr á, HB!!!!
Allir dystirnir í 16. umfari eru hesir:
2707 Skála – EB/Streymur
2707 ÍF – NSÍ
2707 TB/FCS/Royn – Víkingur
2807 B36 – B36
2907 HB - KÍ
Mynd: Rakul Hansen


text:
Kvinnurnar tryggan sigur á Víkingi
Kvinnur11-09-2013 - Helgi Nielsen
1. deild kvinnur, 17. umfar: HB - Víkingur 6-0 (3-0)
Í góðveðrinum í kvøld sóu sera nógvir áskoðarar okkara kvinnur vinna ein tryggan 6-0 sigur á Víkingi. Sigurin var fult uppiborin og hevur við sær, at okkara liggja væl fyri á 3. plássi.
Tað var heldur forkunnugt at koma til kvinnudyst í Gundadali við so nógvum lívligum áskoðarum. Tað vísti seg, at nógvir týskarar framvegis eru staddir í Føroyum, og nógvir teirra høvdu valt at brúka ein part av kvøldinum til kvinnudystin á Niðara vølli. Tað setti avgjørt góðan dám á, tá týskarar gjørdu aldu og koyrdu á okkara kvinnur.
Okkara vóru greiðir favorittar og settu seg á dystin beinanvegin. Víkingar komu ikki til tað stóra, men høvdu eini 2 skot á málið, sum Annika tók sær av. Okkara høvdu fleiri góðar møguleikar, og 2 ferðir eydnaðist tað hjá Heidi Sevdal at fáa bóltin í málið í fyrra hálvleiki. Beint fyri hálvleik setti innskifta Milja bóltin í málið til hálvleiksstøðuna 3-0.
Í seinna hálvleiki var gongdin tann sama. Okkara høvdu bóltin tað mesta av tíðini, og tað var ikki ofta gestirnir hóttu Anniku í málinum. Hinvegin komu vit til nógvar góðar møguleikar, og við málum frá Milju og Heidi gjørdist endaliga støðan 6-0 til okkara.
Við sigrinum liggja okkara nú rættuliga tryggar á bronsuplássinum. Næsti dystur hjá kvinnunum er sunnudagin móti AB úti í Vika.
Koyr á, HB!
Myndir: Rakul Hansen


text:
Bæði í Victor Danielsens og Jákup Dahls týðing.
Fyrsta app hjá Beak
Mannakorn er fyrsta app, ið er ment av Beak og hevur verið ógvuliga væl móttikin. Appin er ment til iOS eindir, ið merkir at hon riggar á iPhone, iPod Touch og iPad.
Í longri tíð høvdu vit hoyrt eitt ynski millum fólk, at fáa mannakornini á sína fartelefon. Ongin tílík app varð gjørd á føroyskum máli áður, og hugsaðu vit at hetta varð eitt uppilagt app at menna.
Vit settu sum mál, at Mannakorn skuldi verða lætt at brúka, og verða ein stílrein app – skorin inn á bein – soleiðis, at ‘mannakornið’ varð miðpunktið.
Kundi
Beak (Innanhýsis)
Útgivið
15/07 - 2013
Heimasíða
http://beakstudios.com/mannakorn
Tags
Design, iOS,


text:
Umsøkjari, ið ikki uppfyllir krøvini til upptøku
Fleiri, ið søkja til heilsuhjálpara, hava ov lítið av skúlagongd, t.d. bara 7. flokk. Tá hevur ein ikki førleika at sleppa inn. Kravið er 9. flokkur og eitt ára arbeiðsroyndir, ella 10. flokkur. Onnur hava ikki nóg góðar førleikar í føroyskum ella donskum.
Tað er møguleiki at taka nakrar lærugreinar, sum kunnu geva betri førleika at søkja inn.
15. mars á hvørjum árið, ber til at melda seg til sum sjálvlesandi í fleiri fólkaskúlum. Um freistin er farin, kann vera at tú kortini kann melda til, set teg í samband við fólkaskúlan har tú ætlar at lesa.
Tilmelding fer fram her:
Um tú manglar 9. flokk, vel minst 3 lærugreinar millum tær nevndu niðanfyri, og skúla tú meldar til hjá. Ring til skúlan, tú hevur meldað til hjá og spyr um hvussu tú skalt fyrihalda tær.
Føroyskt
Danskt
Enskt
Náttúrulæra ella líknandi lærugrein. (biologi, alis- evnafrøði ella matematik)
Lestrarvegleiðarin á Heilsuskúlanum kann vegleiða um tilmelding til sjálvlestur.
Sjálvlestur merkir: At ein skal upp til próvtøku í fullum pensum, men hevur ikki møtiskyldu til undirvísingina. Ein fer til próvtøku saman við 9. ella 10. flokks næmingum.
Eisini ber til at taka nakrar 10. flokks staklærugreinar í Tórshavnar og Runavíkar kvøldskúla og betra møguleikarnar fyri upptøku.
(Les undir skeið)


text:
Endiliga veittraðu ælabogalittu fløggini í húnar hátti, tá tey fyri kortum kundi lýsast javnlík við alra vesturheimsins ælabogalitt fløgg – ein varði varð náddur á javnrættindarleið. Men tó er enn ein lýsandi varði fyri framman, og hesin er javnrættindavarði alra Føroyinga! Tí í alheimssamfelaginum eru Føroyingar mismunagjørdir, og eru vit ikki so frægt komin har til, at vit av sonnum kunnu siga, at vit hava ognarrætt á hesum oyggjum ella á okkum sjálvum. Ikki so, allir bati bøtur; vit eru nú javnari í ójavnanum innan ytstu tangarnar. Men hvat veruligt frælsi fáa vit øll, tá vit javnseta einstakar samfelagslimir, og samfelagsbólkar, men ikki okkum sjálvi, og lata samfelagið alt groypast at tungum útlendskum leinkjum?
Vit kunnu ikki av sonnum rópa okkum jøvn, tá Merkið okkara ikki veittrar ájavnt við onnur fløgg, tá mál okkara ikki eigur javnan heimarætt sum onnur mál í øðrum londum, ella tá vit sum tjóð ikki frælst kunnu luttakað á altjóða pallinum í øllum lutum sum javnsettur partur av heimssamfelagnum. At vinna okkum Føroyingum altjóða javnrættindi er evsta og harðasta stríð okkara, og er tað at hesum frælsismálið, varðarnir leiða okkum, og eigur tað nú at gerast okkara næsta stev fram. Nógv eru tey, ið hava gingið undan á hesari leið, men tíverri eru eisini tey, ið hava runnið undan allari ábyrgd, framgongd og satt at siga hava verið "andsstevið” í allari menning í landi okkara. Nokk á sama hátt sum myrkir trælir ikki mettu seg kunna vera sjálvveitandi, ella kvinnur, ið ikki mettu seg hava skil til at seta ein kross á ein pappírslepa. Og tað eru hesi, ið nú aftur vilja styrkja okkara leinkjur, so vit ikki sleppa úr stað, men standa sum ryssa yvir deyðum fyli, á beiti um eina rustaða spann, har vit onkuntíð av miskunn, fáa latið eitt sindur av vatnið í. Til tess at gagnnýta ríka tilfeingið okkara, ríku møguleikarnar í javnum altjóða samstarvið og vinna okkum fram til endan av javnrættindarleiðini, mugu vit tamba hesar ketur og takað næsta stevið. Og skulu afturhaldslintu landsmenn okkara ikki í skundi smíða okkum nýggjar ketur, mugu vit staðfesta evsta avgerðarrætt okkara í landi okkara við nýggari stjórnarskipan, og harvið gleiva um eina djúpa sambandsgjógv, og taka okkum longur fram á leiðini.
Ein tílíkur sigur, ið vunnin varð her fyri, hevði verið óhugsandi fyri 10 árum síðani. Men treiskni, físni og gott gongulag hevur broytt hugburð okkara. Og sama er við tjóðarjavnrættinum. Ótti, vantandi vitan og undirlutakenslur er tað, ið hugburður samríkismanna ber brá av, og afturhaldslyntur hugburður er einasta forðing fyri javnrætt okkara. Mentalar blokeringar eru í roynd og veru tað, ið yvirvøldin hevur smíðja leinkjur okkara úr, ið fjøtrað okkum í botn og halda okkum frá rúmum vinnurásum og frælsi.
Fyri 3,7% av btú, sum svarar til uml. Ta árligu veiðuna hjá tveimum uppsjóvarskipum, selja vit okkara tjóðskap, samleika og møguleikar at menna fólk og land, so at rustaða spannin fær spillvatn sítt, og vit, heldur enn at njóta múgvandi møguleikar okkara, framhaldandi sleikja og suttla síðstu skarnsdroparnar. Tað eru hesar óttansketur, og tregatunga hugalag hjá summum føroyingum, ið forða fyri veruligari menning og frælsi og fyri at vit fáa okkara sjálvsøgdu javnrættindi í altjóða samfelagnum.
Skulu vit sleppa okkum úr hesu syndarligu støðu, ið vit halda okkum sjálvum í, mugu vit halda áfram at traðka javnrættindar rásina, ið leiðir at frælsi alra Føroyinga – hendan er loysingarleiðin; Bara við at slíta keturnar røkka vit hesum máli. Sum í einum góðum føroyskum dansi, tóku vit eitt stev aftur við undanfarnu sambandssamgonguni og hava vit nú tikið eitt stev fram – latum okkum eisini taka tað næsta!


text:
Eitt ár fyrr enn væntað, roknar Vivino at hava nátt "break even" longu við árslok í ár. Settar vóru 170 milliónir krónur í Vivino fyrr í ár.
Tað skrivar Berlingske Business.
Føroyski íverksetarin Heini Zachariassen stovnaði Vivino, ið byrjaði sum ein app til snildfonir. Búmerkið á einari vínfløsku verður skannað, og so ber til at lesa, hvat onnur halda um júst hetta vínið.
Síðan er Vivino ment til heimsins størsta vínfelagsskap, og síðan fjørsummar hevur borið til at keypa vín beinleiðis gjøgnum appina.
Heini Zachariassen sigur við Berlingske, at ætlanin er at gera Vivino til heimsins størsta vínmarknað, har til ber at keypa vín beinleiðis av appini um allan heimin. Hóast Vivino selur vín, so hevur felagið ongantíð eina vínfløsku um hendi. Tað taka onnur sær av.
Langlesnaður um Heina Zachariassen kann lesast her
Les meira um Vivino og Heina Zachariassen á Berlingske Business her.


text:
26. juli kemur amerikanski sendiharrin í Danmark Rufus Gifford til Føroyar. Poul Michelsen, Landstýrismaður í uttanríkis- og vinnumálum, verður vertur fyri vitjanini, skrivar Uttanríkis- og Vinnumálaráðið í tíðindaskrivi.
Á vitjanini fer sendiharrin at hava fundir við landsstýrismannin í uttanríkis- og vinnumálum, landsstýrismannin í fiskivinnumálum og Ríkisumboðið. Evni á fundunum verða ymisk mál av felags áhuga millum Føroyar og amerikanska samveldið, herundir handils- og vinnusamstarv.
Sendiharrin fer eisini at luttaka á ymsum tiltøkum í sambandi við ólavsøkuna, eitt nú fer hann at seta og luttaka í Faroe Pride skrúðgonguni tann 27. juli.
Maður Rufus Giffor, Stephen DeVincent verður við honum á ferðini. Rufus Gifford hevur gjørt nógv vart við seg, tí at hann hevur verið aktivur í LGBT-stríðnum og er millum fleiri av sendiharrunum hjá amerikanska forsetanum Barack Obama, ið eru samkyndir.


text:
Tíðindaskriv Føstuborðhald og dansur hjá Fótatraðk í Keypmannahavn. Fyri fyrstu ferð fer Fótatraðk at skipa fyri einum føroyskum borðhaldi í sambandi við árliga føstudansin. Tann 10. februar kl.19 verður føroyskt borðhald í Føroyahúsinum í Keypmannahavn og farið verður upp á … Continue reading →
Hansa Simonsen, fødd Poulsen, ættað úr Fuglafirði, búsitandi í Haslev, andaðist 23. desember, 80 ára gomul. Jarðarferðin verður frýggjadagin tann 5 januar 2018 úr Haslev kirke
Vit vilja hervið ynskja øllum eini Gleðilig jól og eitt gott nýtár. Vi ønsker alle en Glædelig jul og et godt nytår. Heilsan / hilsen Nevndin/bestyrelsen
Jólafrokosturin 2017 verður leygardagin tann 9 decembur kl 17 á Værkerne Fredriksvej 27 í Sorø kl. 17:00. Felagið stendur fyri matinum. Og vit fara at borreiða við heimagjørdari rullupylsu, blóðpylsu, ræstkjøt, knettir, fiskafrikadellir, heimagjørd leverpostej við bacon og champignon, sild … Continue reading →


text:
Innlegg altjóða brekdag 2015:
Tá bæði íbúgvar og gestir eru ymiskir, er neyðugt, at býir taka í álvara atkomu, ið fevnir ymisleika.
3. september í 1992 gingu føroyingar stoltir við Merkinum inn á olympiska leikvøllin Montjuic við 65.000 áskoðarar og fleiri milliónum sjónvarpshyggjarum. Bercelona var tá vertur fyri paraolympisku leikunum, og hevur býurin seinastu 23 árini veruliga raðfest atkomu við ynski um, at býurin skal gerst atkomuligasti býurin í heiminum.
Í dag kann Barcelona breggja sær av, at hann eru væl á veg. Tvær ferðir hevur Barcelona verið í finaluni um at vinna heiðurin hjá europeiska semveldinum “Access City Awards”. Soleiðis verður kappast um at gerast atkomuligast í heiminum. Hetta tekur langa tíð og miðvíst arbeiði.
Hóast sólin skein á føroysku ítróttarfólkini, sum fingu góð úrslit á paraolympisku leikunum í Barcelona, so eru vit enn ikki við í kappingini um at vera atkomuligasta í heiminum.
Verkætlanin “Turismo para todos”, merkir ferðavinna fyri øll. Maria-José Ania, sum arbeiðir fyri “Barcelona Access” sigur, at ferðavinna fyri øll, ella atkomulig ferðavinna, fær rætta pláss sítt, tá ið fólk tilvitað gerast varug við javnrættindi fyri øll at ferðast og njóta frítíð teirra. Býurin arbeiðir alla tíðina við at betra um tilboðini til ferðafólk við breki, serliga innan gisting og matstovur. Privata vinnan er noydd til at síggja, at ferðafólk, ið bera brek, er ein bólkur við stórum tilfeingi, og at tað er neyðugt, at teimum verður víst størri umhugsni.
Atkoma er tó ikki bara gáttir, lyftir, trappur ella atkoma inn í bygningar, men eisini fram at ymiskum umhvørvi, ferðamøguleikum, upplýsing og samskifti, kunningartøkni, samskiftistøkni og skipanum, og øðrum hentleikum og tænastum, sum tøkar eru og verða veittar almenningi, bæði á bygd og í bý.
Lívið í gerandisdegnum er ein heild, og tí er altíð neyðugt at síggja atkomu sum eina heild, tí í heildini skulu tørvirnir verða møttir. Grund fyri hesum er vanligt vit og skil og eisini grein 9 í ST sáttmálanum, sum vísir á týdningin, at fólk, ið bera brek, kunnu liva sjálvstøðugt og fullvegis vera við øllum lívsins viðurskiftum.
Maria-José Ania, frá “Barcelona Access”, sigur víðari, at tað er týdningarmikil viðurkenning av arbeiði teirra at vera við í finaluni í “Access City Awards”. Politiska skipanin hevur saman við okkum verið við at bróta møguligu múrarnar og at økja um atkomuna í øllum býnum.
Eisini leggur hon dent á, at Barcelona hevur ikki útferðir, sum eru sniðgivin til ferðafólk, ið bera brek, men allar almennar ferðir í býnum við ferðaleiðara eru atkomuligar, so øll kunnu vera við. T.d. eru skipaðir gongutúrar, sum eru 100 % atkomuligir, og ferðaleiðarar eru útbúnir í at leiðbeina og/ella fylgjast við ferðandi við ymiskum brekum.
Flestu søvn og forvitnislig støð bjóða serliga tilrættalagdar rundsýningar til ferðafólk við likamligum ella sálarligum breki. Eisini er møguligt at fáa skræddaraseymaðar rundsýningar ígjøgnum virkir, sum hava lagt seg serliga eftir atkomu. Sjálvsagt er eisini møguleiki fyri at ferðast í býnum á egnari hond, og tá merkja fólk serliga væl, hvussu góður og lættur býurin er at ferðast í.
Sjálvandi hava vit nógv at læra, men tað merkir ikki, at vit skulu gera sum onnur. Tað hevur altíð týdning, at vit menna og víðka um atkomu á ein sjálvstøðugan hátt, sum er góður fyri okkum. Vit eiga at fáa landsmyndugleikarnar, kommunurnar, kunnungarstovurnar og føroyingar allar at hugsa “Turismo para todos”, ferðavinnu fyri øll – hetta kemur fram um alt at gagna føroyingum


text:
Nú eru kvøldini vorðin myrk og jólini nærkast í stórum.
Tað er ótrúligt hvussu nógv ein vitjanarvinur hevur at týða fyri tey eldru fólkini.
Tey verða glað og tað kann geva teimun meira innihald í degnum. Tað er ikki tað stóra arbeiði ein sjálvur ger sum vitjunarvinur, men fyri tann sum fær vitjan hevur tað stóran týdning.
Tað er lívsjáttandi at vitja og áhugavert at tosa við tey eldru, sum hava upplivað nógv gjøgnum lívi.
Mong føla seg einsamøll í hesum tíðum og gleða seg til at onkur kemur inn á gólvið.
At fáa vitjan av einum fryntligum vitjunarvini kann so við og við minka um einsemið.
Sjálvt eitt lítið vinarband kann geva stóra lívsgóðsku.
Tað er ikki so lætt at greiða frá hvussu tað er at vera vitjunarvinur, men ein kann siga tað soleiðis, at tá man sigur farvæl, fær man eina kenslu av at hava gjørt nakað gott uttan at hava gjørt nakað serligt. Tað hevur týdning reint menniskjaliga, at tað er ein sum tímir at koma og tosa við ein.
Ein vitjunarmóttakari sigur, at "tað er við takksemi, at hann/hon tekur ímóti vitjan av einum øðrum menninskja . Mín vitjunarvinur er blivin ein partur av mínum lívi. Eg gleði meg til at vera saman við mínum vitjunarvini, tí mín familja er so langt burturi".
Nærvera og eitt hugnaligt prát hjálpa ímóti einsemi. Øll fáa gleði av góðari samveru bæði tann ið vitjar, og tann ið fær vitjan.
Vitjunarvinir skulu vitja minst ein tíma um vikuna, men kunnu koma oftari um tey hava hug til tað. At verða vitjunarvinur er sjálvboðið og ólønt arbeiði. Tú vitjar vin tín einaferð um vikuna. Hvør vitjan varir ein til tveir tímar, ella eftir avtalu. Sum vitjunarvinur skalt tú verða minst 18 ár, vera álítandi, vinalig/ur og virða menniskju, sum tey eru.
Flestu vitjunarvinir hjá Reyða Kross Vitjunartænastu eru tilkomin fólk, men tað eru eisini fleiri yngri sum bjóða seg fram at vitja, tey eldru fólkini dáma væl at siga frá og tey ungu halda tað verða spennandi at hoyra um hvussu lívið var fyrr. Søgur úr gomlum døgum er sum eitt ævintýr fyri tey. Vitjunartænastan hjá Reyða Krossi hevur eisini “UNDIRHÙS” á Boðanesheiminum og á Lágargarði og tað eru tveir av okkara vitjunarvinum sum standa fyri tí.
Hevur tú hug at gleða við eini vitjan? Set teg so í samband við Vitjunartænastuna í teimun ymisku økjunum.
Umhugsar tú at fáa tær ein vitjunarvin, so kanst tú seta í samband við tær ymisku Vitjunartænastur í tínum øki.
Til ber at gera avtalu við Reyða Kross Vitjunartænastu, um at fáa vitjan eina til tvær ferðir um vikuna ella eftir avtalu við tænastuna í hesum økum.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Næmingur av Giljanesi
24. februar 2015
Lóa Andorsdóttir, ið er av Skúlanum á Giljanesi, hevur veri í starvlæru herúti í tvær vikur. Lóa fekk roynt eitt sindur av hvørjum.
Hon hjálpi sjálvsagt til í fjósinum og í skinnarbeiði. Smákálvar eru komnir av Sandi, so tá er gott við fólki, ið eru røsk at hjúkla væl um teir- tað fall Lóu m.a. í lut. Eisini var hon røsk at taka hond um rossini saman við Døgg.
Lóa er dugnalig við tvørfloytuni, so tað var eisini stuttligt at hoyra Lóu á tvørfloytu spæla saman við Døgg og Sprota á violin.
« Aftur


text:
Skrivstovufólk til Klintra
Allan Dalsgarð
Klintra leitar eftir ein royndum og ágrýtnum skrivstovufólki til fjølbroyttar uppgávur í einum spennandi arbeiðsumhvørvi. Vit leita eftir einum starvsfelaga, sum arbeiðir skipað, dugir væl at samstarva og arbeiða sjálvstøðugt.
Vit bjóða
Eitt starv í eini KT-fyritøku í stórari menning og ein avbjóðandi og fjølbroyttan arbeiðsdag saman við dugnaligum starvsfelagum.
Arbeiðsuppgávurnar fevna millum annað um:
- Fyrisitingarligar uppgávur
- Skrivarauppgávur
- Tilboð og fakturering
- Samskipan av arbeiðsuppgávum
- Marknaðarføring og kundasamskifti
Krøv
Vit vænta at tú hevur skrivstovuútbúving ella aðra viðkomandi útbúgving umframt viðkomandi arbeiðsroyndir. Tú dugir væl at orða teg á føroyskum og enskum og hevur góðar telduførleikar eitt nú við bókhalds-, fíggjar- og CRM-skipanum.
Løn og setanartreytir eftir nærri avtalu.
Hevur tú spurningar um starvið kanst tú seta teg í samband við Jógvan K. Glerfoss á telefon 794287 ella jkg@klintra.fo
Umsóknir við viðkomandi prógvum og CV skulu sendast við telduposti til jkg@klintra.fo og skulu vera okkum í hendi í seinasta lagi 12. januar.
Um Klintra:
Klintra er ein KT-menningarfyritøka. Málið hjá Klintra er, at vera ein miðdepil í føroyskari KT-vinnu, sum nú stendur fyri stórum og spennandi avbjóðingum við at talgilda Føroyar. Felagið hevur ment fleiri góðar og væl kendar loysnir, so sum Aliskipanina til Heilsufrøðligu starvsstovuna, Tinglýsingarskipanina til Umhvørvisstovuna, Teyggjuna til Fiskimálaráðið og Sjóvinnustýrið, VerkGongdar- og BúskettSkipanina til Gjaldstovuna, Heildarskipanina til Trygdargrunn Fiskivinnunar, Heildarskipanina til Almannaverkið, 3V til Kommunufelagið, Crew-manningarskipanina til Skansi Offshore og ikki minst nýggju HR- skipanina, sum fleiri av størstu arbeiðsplássunum í Føroyum hava ognað sær.


text:
Frammúr hugtakandi
Sum smádrongur var eg hugtikin av bíbliunisøgunum, sum ein lærdi í skúlanum, har Gud brúkti menn sum Ábraham, Móses, Dávid og Dánial bara fyri at nevna nakrar fáar, menn, sum stóðu fastir í trúnni og álitinum á Gud, soleiðis at hann fekk framt sín vilja og sína ætlan við teimum. Og søgurnar um Jesus vóru framúr hjartanemandi, allat tær góðgerðir og øll tey undur, sum hann gjørdi. Hesar søgurnar vóru tá fyri meg bæði veruleiki og ævintýr, men tær gloppaðu kortini einari hurð inn í eina guddómliga verð, har Gud handlaði gjøgnum menniskju til at fremja sín vilja og at sýna sín mátt, og tær festu eina glaða barnatrúgv í hjartað.
Seinni gjørdist mær greitt, at hesar søgur als ikki vóru ævintýr, men skærur veruleiki, sum menniskju ikki kundu skilja men einans trúgva.
Maðurin eftir Guds hjarta
Mangan munnu teir bíbilsku persónarnir, profetar, lærusveinar og onnur, hava haft tungar, daprar løtur, men eisini ljósar og gleðiligar. Hóast feilir og føll, so eyðmýktu teir seg í angur, og Gud kundi reisa teir aftur og brúka teir í síni tænastu. Fyri at taka fram Dávid kong, so var tað gjøgnum angur og fyrigeving, at hann kundi verða kallaður: maðurin eftir Guds hjarta. Hann hevur fest mangt rannsakandi og uppbyggjandi á blað. Bøn hansara í Sl. 139,23-24 er ein av teimum mongu glógvandi perlunum í Bíbliuni.
Paulus var ein svorin fíggindi av Kristusi og teimum kristnu, men tá ið Jesus fekk vent honum um, so var eingin so íðin sum hann at bera gleðiboðskapin út, og hann kom til tað niðurstøðu, at lív hansara var Kristus og deyðin ein vinningur. Fil.1,21
Undir sálarfíggindans álopi
Til konfirmatiónina fekk eg eitt Nýggja Terstamenti, har Viderø prestur hevur skrivað: “Latið tykkum í øll herklæði Guds, so at tit kunnu vera førir fyri at standa ímót sniðlopum djevulsins!” Ef. 6.11. Hesi orð søgdu mær ikki so nógv tá, eg visti neyvan, hvønn týdning tey høvdu, men síðani hava tey talað til mín aftur og aftur saman við tí samanhangi, tey standa í. Tí Bíblian dylur ikki fyri, at vit alla tíðina eru undir sálarfíggindans álopi fyri at fáa trúnna og álitið á Jesus at vikna. Tá er tað eisini gott at hava í huganum, at Jesus hevur fingið alt valdið í himni og á jørð, og Hann hevur lovað at vera við okkum allar dagar alt til veraldar enda. Matt. 28,18;20b
Jesus er dyrnar
Bíblian er ikki bara ein bók, sum ein lesur og leggur frá sær. Men hon er ein bók, sum hin trúgvandi kristni lesur í aftur og aftur alt lívið. Hon er føði fyri tað andaliga lívið, og hon styrkir trúnna á Jesus og heldur hana við líka. Gud vakti upp menn at tala sítt orð og at festa tað á blað. Og vit hava mong orð, sum Jesus sjálvur segði, meðan hann gekk her á fold. Tað er eingin annar átrúnaður til, har gudurin ofrar seg sjálvan fyri at bjarga menniskjum. Men tað gjørdi okkara Gud, og tað er eina við trúgv á Jesus Kristus og hansara fullgjørda verk á Golgata, at vit koma heim ein dag. Hann er dyrnar inn í Guds Ríki - tær einastu dyrnar.
Tað er ein góður siður hvønn dag at seta tíð av til at lesa í Bíbliuni. Og hartil er eisini nógvur góður uppbygjandi andaligur lesnaður knýttur at Bíbliuni.
Hjørleif Poulsen


text:
Hugnakvøld hjá Lítlu Dímun
Fyrireikingarnar til hugnakvøldið hjá Lítlu Dímun eru við at vera komnar undir land
Leygarkvøldið kunnu fólk koma í Roynhøllina at fáa eina stórfingna mentunar uppliving
Í gjárkvøldið vóru menn í Roynhøllini og settu upp eftirgjørda helli, sum er gjørt í fullari stødd, til hetta kvøldið. Tað er listamaðurin Bernhard Hammer, sum hevur gjørt hellið saman við hvalbingum.
Sjálvandi verður høvið at fara inn í helli.
Á skránni hetta kvøldið verður m.a.
Frásagnir um Lítlu Dímun
Um hvussu tað var at liggja veðurfastur í 1964, tá bert helli var til at taka.
Sangur, bæði framførsla og felagssangur.
Brellbitið av nýggja Lítla Dímunar filminum og søla av filminum
Meksikansk uppboðssøla
Og annað verður á skránni
Tiltakið byrjar kl. 19 og er tað alment og ókeypis


text:
Mann veit ikki, um mann skal flenna ella taka tað seriøst. Tað er nærum tragikomiskt at lesa viðmerkingarnar hjá Tjóðveldi um ymisk mál, sum samgongan í Tórshavnar býráð fremur.
Alt sum framt verður, verður sáplað niður, og samstundis verður surrað og mjarrað um onnur mál, sum ikki verða framd. Tjóðveldi er oftast ikki við í nakrari viðgerð av málum, men eftirrationaliserar um alt og øll í fjølmiðlunum eftir, at øll onnur hava tikið avgerðirnar fyri tey.
Fólk eiga at vita, at Tjóðveldi ikki hevur atkvøtt fyri eini einastu fíggjarætlan seinastu fýra árini. Flokkurin hevur ongar visjónir, men stendur uttanfyri alt vanligt býráðsarbeiði og grenjar. Uttan ábyrgd.
Sum varaborgarstjóri og nevndarlimur í eitt nú mentamálanevndini hevur Jógvan Arge tó verið við til at loyst nógvar bøkkar, hóast hann í viðgerðini av somu málum onga meining hevur havt ella hevur sagt seg at "taka støðu á seinni fundi", sum er afturvendandi viðmerkingin í ótali av fundarfrágreiðingum.
Nú skrivar Jógvan Arge, at alt "tað betra fólkið á Vaglinum hevur verið úti á Fløtum við haka og vent hvør sínum bøkki...."
Eg meini tað. Jógvan er vorðin stuttmintur. Gitið hvør var fremst at álboga seg fram til myndatøku, tá bøkkarnir fuku um oyruni á okkum og gravimaskinurnar blástu í lúðurhorn fyri skúlanum?
Góði Jógvan. Hvat dámar tær hesa myndina av tveimum av tí betra slagnum??
Tosa um at skjóta seg sjálvan í fótin.
Heðin Mortensen
borgarstjóri


text:
Týtt: Victor Danielsen
Tú ert góður, á Gud, míni sál ert tú alt,
eg var deyður, men livi í tær!
Og tann lívsæla vissa, tú meg hevur valt,
ger, at eina eg andi í tær.
Ja, í lívi og songi tí lovi eg tær;
tú ert alt, bert eitt tól eri eg;
og tú loysti meg, menti meg, máttur mín varð,
Gud, eg líti nú eina á teg!
Fyri tær, góði Gud, hvørva skuggar av breyt,
Kristus gjørdi meg nýggjan av grund,
Jesus bjargaði mær, tá eg søkkandi fleyt –
aldri livdi eg glaðari stund.
Navn títt kærleiki er, og tú elskar nú meg,
hetta ger, at mær løtt fellur gongd;
veikur eg, sterkur tú, og eg heiti á teg,
tú mær bjargar úr trega og trongd.


text:
Niels Petersen
03.02.2017 - 20:49
Ítróttur > Ítróttur > Hondbóltur
Hálvfinalurnar í steypakappingini hjá kvinnum verða spældar sunnudagin, og spennandi verður at fylgja við, hvørji lið fara at klára seg best. Hálvfinalurnar verða spældar yvir tveir dystir, ein á heimavølli og ein á útivølli. Men hóast hálvfinalurnar ikki verða avgjørdar sunnudagin, so er spenningurin um úrslitið avgjørt til staðar. Menninir spæla sínar fyrstu hálvfinalur mikukvøldið.
Í Vági fer VB eftir at endurskapa stemningin sum var, tá VB basti Stjørnuni í einum sonnum gysara í 2013. Tá vóru vágskvinnur aftanfyri við fimm málum frá fyrsta dystinum í Klaksvík, og tá ein minuttur manglaði av seinna dystinum í Vági manglaði VB trý mál, fyri at náa finalusessin, og tær kláraðu tað. Síðsta málið kom í síðsta sekundi, og so eksploderaði høllin av berum sigursrúsi.
Neistin verður ein torfør uppgáva
Í ár er tað Neistin, sum VB skal berjast við, fyri at náa einum finalusessi. Eisini hava vágskvinnur heimavøll í fyrra dystinum hesaferð, í mun til at hava heimavøll í seinna dystinum í 2013. Men uppskriftin er neyvt tann sama. Skal man gera sær tankar um at sleppa í finaluna, so skal dysturin vinnast sunnudagin.
Í hinari hálvfinaluni hjá kvinnunum spæla VÍF og Kyndil, og eisini her kunnu vit vænta ein spennandi dyst. Kyndil er gamaní - eins og Neistin er tað móti VB - ein lítil favorittur, men VÍF og VB hava heimavøll í fyrsta dystinum.
Neistin er í løtuni oddalið í Hvonn deildini og Kyndil er á øðrum plássi. VB er nummar trý og VÍF er á fjórða plássi. So talan er um tey sterkastu liðini í landskappingini, sum nú skulu hittast í steypakappingini.
Báðar hálvfinalurnar hjá kvinnunum byrja sunnudagin klokkan 15:00
Menninir spæla sínar fyrstu hálvfinalur mikukvøldið, og tá tekur H71 móti VÍF og Neistin tekur móti StÍF.
Hesir dystirnir byrja báðir klokkan 20:00 mikukvøldið.


text:
Jantulógin
Jantulógin (Danskt og Norskt: Janteloven; Svenskt: Jantelagen; Finskt: Janten laki) er eitt mynstur í skandinaviskum londum, ið lýsir atburðin frá bólkum mótvegis einstaklingum, tá samfelagið fordømir eydnustremban og úrslit sum virðisleyst og ódámligt.
Danski-norski rithøvundin Aksel Sandemose lýsti í skaldsøguni En flyktning krysser sitt spor, 1933, Jantulógina sum eitt reglusett. Skaldsøgan er ein lýsing av lítla danska býnum Jante (sum minnir um Nykøbing Mors, har Sandemose sjálvur vaks upp), har øll kenna øll [1].
Í norðurlondum er vanligt at vísa á Jantulógina í samfelagsfrøðiligum høpi, sum eitt hugtak, ið lýsir ringan hugburð mótvegis bæði einstaklingagerð og stremban eftir eydnu. Hugtakið vísur á eina snævurskygda og øvundsjúka mentan, sum noktar at viðurkenna einstaklingin og sum hevur samfelagið í brennideplinum, meðan øll tey, sum arbeiða fyri seg sjálvi, verða revsaði.
Hugtakið verður í summum førum brúkt av einstaklingum, sum føla, at teir ikki fáa æruna fyri teirra brøgd, ella fyri at vísa á, at ein annar persónur er ov kritiskur.
Definitión[rætta | rætta wikitekst]
Tað eru tíggju ymiskar reglur í lógini, sum er skrivað av Sandemose. Tær byggja allar uppá sama tema og verða tí eisini ofta viðgjørdar sum ein einstøk lóg: Tú skalt ikki halda, at tú ert nakað serligt ella at tú ert betri enn vit.
Tíggju lógirnar siga:
- Tú skalt ikki halda, at tú ert nakað
- Tú skalt ikki halda, at tú ert eins nógv og vit.
- Tú skalt ikki halda, at tú ert klókari enn vit.
- Tú skalt ikki halda, at tú ert betri enn vit.
- Tú skalt ikki halda, at tú veitst meira enn vit.
- Tú skalt ikki halda, at tú ert meira enn vit.
- Tú skalt ikki halda, at tú gert nakra nyttu.
- Tú skalt ikki flenna eftir okkum.
- Tú skalt ikki halda, at nakar leggur í teg.
- Tú skalt ikki halda, at tú kanst læra okkum nakað.
Ein ellinda lóg er eisini nevnd í skaldsøguni:
11. Tú skalt ikki halda, at tað er okkurt, vit ikki vita um teg.
Í bókini verða jantarnir, ið ikki liva eftir hesi óskrivaðu 'lóg', illtonktir við fíggindaeygum, tí at tað gongur ímóti felags áhugamálunum í býnum, sum eru at varðveita sosialu javnvágina og ituhjsiðalæruna.
Hans Thomsen hevur týtt bókina hjá Aksel Sandemose til føroyskt. Hon hevur heitið, Aftur á slóðina. Lógin, ið her er endurgivin á føroyskum, er ikki samsvarandi týðing hansara.
Sí eisini[rætta | rætta wikitekst]
Keldur[rætta | rætta wikitekst]
- ↑ Viðmerking frá umsetara í aðru útgávu av En flygtning krydser sit spor


text:
Durita Jacobsen er byrja sum skúlastjóri
Mikudagin 3. januar 2018 var fyrsti almenni arbeiðsdagurin hjá Duritu Jakobsen sum skúlastjóra í Tofta skúla. Tað var fyrst í desember 2017, at Rigmor Dam, landsstýriskvinna, setti Duritu Jakobsen í starvið sum skúlastjóri í Tofta skúla frá 1. januar 2018 at rokna. Í hesum sambandi varð skipað fyri lítlari móttøku fyri Duritu í skúlanum mikumorgunin 3. januar. Familja, næmingar, lærarar, starvsfólk og umboð fyri skúlastýrið og Nes kommunu vóru boðin við til móttøkuna. Løtan byrjaði við góðum felagssangi. Síðani vóru heilsanir og nógv góðynski borin fram av Armgarð á Regni, forkvinnu í skúlastýrinum, Jóhannusi Danielsen, borgarstjóra, Olafi Magnussen, varastjóra og Maritu Dalsgaard, fráfarna skúlastjóra. Móttøkan endaði við felagssangi. Síðani fingu allir næmingarnir søtmeti, meðan tey vaksnu vóru boðin til ábit.


text:
Tíðindaskriv
05.10.2017 - 06:33
Hesa vikuna fáa fleiri samkomur kring oyggjarnar eina rættiliga forvitnisliga vitjan av trimum kvinnum, ið eru knýttar at teimum evangelisku Mariasystrunum.
Tær tríggjar fara at halda møtir í Klaksvík, Havn, Vági, Sørvági og í Kollafirði, har tær fara at bera fram ein boðskap um Frelsara teirra.
Á ferðini fara tær somuleiðis at greiða frá teirra serstaka andaliga felagsskapi og virksemi, sum upprunaliga byrjaði í týska býnum Darmstadt í 1944.
Evangelisku Mariasystrarnar hava fleiri ferðir áður vitjað í Føroyum. Høvuðsstøðin hjá Mariasystrunum, sum koma úr omanfyri 20 londum, er annars í Týsklandi. Tað kann virka sum ein stór mótsøgn, men mitt í tí sundurbumbaða býnum Darmstadt stovnaðu altso nakrar kvinnur ein bíbilring fyri ungdóm, har serliga nógvar kvinnur fingu eitt kall til eina fulltíðartænastu frá Gudi.
Síðani fór henda vekingin víðari út í heim, og kom eisini til Norðurlond við sama endamáli, sum er at breiða kristiligan lesnað út til tey sum ynskja at liva eitt lív sum Jesu eftirfylgjarar.
Eitt sum sermerkir henda andaliga felagsskapin er bøn og forbøn. Tær biðja Gud um tað sum tørvur er á, og hann svarar teimum, hvørt talan so er um mat, klæðir og øllum til lívsins uppihald.
Á hesi Føroyavitjanini koma tríggjar av hesum systrum, systir Mirofora, systir Regina og systir Angelina at hava møtir á hesum støðum komandi dagarnar: Í Libanon í Sørvági í kvøld, í Frelsunnarherinum í Vági fríggjakvøldið, í Meinigheitshúsinum í Havn leygarkvøldið og í Missiónshúsinum í Kollafirði sunnukvøldið.


text:
Heimasíðan hevur verið óvirkin
Heimasíðan hevur nú verið óvirkin í eina tíð.
Vit hava havt ókeypis hýsing frá SpaceTown. Hendan avtalan bleiv uppsøgd og vit máttu tí gjalda fyri hostingina framyvir.
Vit fingu 26. apríl soljóðandi teldupost frá SpaceTown: “Hetta er ein áminning um at gjaldsfreistin fyri faktura INV-403 er 28-04-2013 (í morgin). Tískil verður heitt á teg um at gjalda fakturan skjótast gjørligt, fyri at sleppa undan eyka gjøldum. Fakturin er viðheftur.”.
Fyri at sleppa undan eyka gjaldið var rokningin goldin 29. apríl kl. 01.05 (1 tíma og 5 min. eftir gjaldsfreistina) og síðan skuldi so flytast yvir á nýggja hosting umhvørvi og koyra víðari har.
Tað vísir seg tó at síðan ikki er blivin flutt, men at SpaceTown hevur niðurlagt gamla servaran uttan at taka nakað avrit av okkara síðu. Teir hava simpulten skrotta tað heila, uttan nakra ávaring, av tí at gjaldið kom ov seint inn.
Eg skilji ikki at nakar kann strika innihaldið hjá sínum kundum uttan nakra ávaring. Tað burdi ikki komi fyri hjá nøkrum ið roynir at arbeiða professionelt!
Nú hava vit so keypt okkum nýtt hosting umhvørvi og hava lagt tað avritið vit høvdu liggjandi inn á. Hettar var tíðanverrið frá november í 2012, so har manglaðu ymiskar bloggpostar.
Heini hevur tó verið so raskur og funnið teir fram aftur og lagt teir út av nýggjum, soleiðis at síðan nú er næstan sum nýggj Viðmerkingarnar til postarnar fáa vit tíðanverrið ikki aftur
Vónandi verður skil á aftur nú. Eg skal royna at taka avrit við jøvnum millumbilum, soleiðis at vit eru tryggjaði ímóti tílíkum.
Vinarliga,
Limberg
Vevmeistari


text:
Sáttmálin við Johan Gulliksen uppsagdur
TB | 15/05/17
Johan Gulliksen verður ikki at síggja aftur í grønu troyggjuni hjá TB/FC Suðuroy/Royn, sáttmálin er uppsagdur eftir, at staðfestast mátti, at skaðin hann hevur fingið verður ov drúgvur. Johan Gulliksen leikti ein dyst fyri TB/FC Suðuroy/Royn.
Felagið var vitandi um, at Johan var skaddur undan kappingarbyrjan, men vónin var, at skaðin ikki bleiv ov drúgvur. Johan bleiv eisini skaðafríður og spældi ímóti Skála, men bleiv tíverri skjótt aftur skaddur og harvið mátti ásannast, at hansara skaði varð drúgvari enn vænta og tí er sáttmálin uppsagdur við norska framherjan.


text:
Í dag, leygardagin 23. juli varð skipað fyri árliga summartiltakinum Laksa- og Sølutorginum í Runavík, sum Kunningarstovan í Runavík og Runavíkar kommuna skipaðu fyri. Tiltakið var frá kl. 10.00 til 16.00.
Fólk kundu fáa sær ein ókeypis vælsmakkandi bita við laksi, sum Sjócafein í Runavík borðreiddi við. Høvi var eisini at keypa ymisk sløg av fiski heimvið.
Nógv ymiskt undirhald var á pallinum henda dagin.
Beinir og Rani (sang, guitar, tambor) “Kom við í Spæliland”
Stanley Samuelsen (sang, gitar)
Uppboðssøla – við Torbjørn Jacobsen sum uppboðssøluhaldara
Hanus G, Jóhansen (sang, gitar)
Spurnarkapping við John og Jonhard.
Eisini var ein brotsspark kapping, fleiri Café´ir, pony ríðing, loppu- og leikamarknaður, klædnasøla, fiskasøla, grilling, anlitsmáling og nógv nógv annað.
Framsýning av Dragarafelaganum í býráðssalinum.
Endamálið við Laksa- og Sølutorginum er at skapa trivna fyri fólki í økinum og sjálvandi øðrum við, og sigast má at hetta eydnaðist sera væl í góðveðrinum.
Tiltakið Laksa- og Sølutorg í Runavík hevur fingið størri undirtøku fyri hvørt ár, mett varð at eini 2000 gestir vóru.
Fyrireikararanir og luttakararnir á torginum eru sera væl nøgdir við dagin.


text:
Í sambandi við at Støkk vann Fimleikafagnaðin í Norðurlandahúsinum sunnukvøldið, bjóðar felagið til almenna móttøku í fimleikahøllini á Glyvrum mánakvøldið 3. november kl. 18-19.30. Meira er at frætta á www.stokk.net.
03.11.2008
STØKK-móttøka
- Foreldragjøld 2
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt


text:
Orð: N. Selnecker
Týtt: Símun av Skarði
1. O, Harri, dagur hvørvur brátt,
ver tú hjá okkum dag og nátt,
títt halga ljós lat skína reint
á morgni tíðliga, á kvøldi seint.
2. Vár tíð nú sýnist ónd og myrk,
tú vára trúgv tí nør og styrk,
so at vit hóma ljósið bjart
og finna gjøgnum myrkur svart.
3. Tá dirvi trýtur, tíð gerst vánd,
tak róður, Harri, tú í hond,
stýr kirkjuskipinum í havn,
so prísast má títt halga navn.
4. Hin ónda rót tá týnist burt,
hon kann ei køva lívsins urt,
ta urt, sum grøðir sálarsótt,
so gleðisongur ljómar hátt.
5. Tí fals og svik tey følna har,
sum sannleiksljósið valdið fær,
tey tagna, og tey trívast ei,
har Harrans orð berst fram á leið.
6. Legg signing, Harri, í títt sáð
og lat tað góðan gróður fá,
so at tín kirkjuakur má
á evsta degi búgvin stá.


text:
Enn ein janvleikur á Skála
1. lið15-10-2017 - Jónfinn Petursson
Effodeildin, 26. umfar: Skála – HB 0-0
Eftir at hava brúkt 90 óinspereraðar minuttir undir Mýruhjalla í dag, mugu vit staðfesta, at enn einferð vunnu vit okkum eitt heppið stig heim við aftur.
Longu frá fyrstu minuttunum sást tíðuliga hvat skálamenn vildu hava og tað fingu teir eisini. 0-0 og enn eitt stig móti HB.
Tó, helst eiga teir, nú samanum kemur, at iðra seg um brendu møguleikarnar. Tí, vertirnir høvdu fleiri enn vit, og var tað ikki fyri dagsins mann, Teitur Gestsson í okkara máli, stóð illa til.
Vit gjørdu ein lítlan vørr stutt fyri leiklok, men hvørki Símun ella Ári megnaðu at fáa bóltin framvið Gango í Skála málinum.
Vit taldu tveir møguleikar til okkum og minst fimm til vertirnar, men Teitur var ein brandur og vardi fyri øllum sum kom móti okkum.
Akkurát sum við hinum báðum dystunum okkara millum í ár, fer hesin skjótt og væl í gloymibókina, og vit tíma absolutt ikki at dvølja meira vit hetta.
Komandi leygardag endar ársins Effodeild og í Gundadali taka vit móti grannunum fyri sunnan. Tann tíð tann gleði og tað hoyra vit meira um seinni.
KOYR Á, HB!!!!
HAGTØLINI
Effodeildin, 26. umfar sunnudagin 15. oktober 2017 kl. 15.00 undir Mýruhjalla
Skála – HB 0-0
Liðið: Teitur M. Gestsson – Ári Mohr Jónsson, Bartal Wardum, Johan Troest Davidsen (liðsk.), Jógvan Rói Davidsen, Daniel Johansen (Hjalti K. Djurhuus 72), Tróndur Jensen, Heri H. Mohr (Hans Jákup Annfinsson 64), Sebastian Pingel, Adrian Justinussen (Símun Samuelsen 46) og Øssur Dalbúð
Óbrúktir eykaleikarar: Mattias Lamhauge – Aleksandar Stankov, Aron L. B. Clementsen og Poul Thomas Dam
Á beinkinum: Sigríður Clementsen, Rasmus Nolsøe, Tróndur Vatnhamar, Uni Nielsen og Heðin Weihe
Dagsins maður: Teitur M. Gestsson
Dómari: Kári J. á Høvdanum
Hjálpardómarar: Arni Rasmussen og Jóannes Mikkelsen
4. dómari: Vinjard Dam


text:
Dagur íslenskrar tungu - íslendskur móðurmálsdagur
Dan Klein --- 14.11.2017 - 07:06
Íslendingar gera nógv burtur úr móðurmálsdegi sínum, 16. november, føðingardegi Jónasar Hallgrímssonar, tjóðskalds. Dagurin er almennur flaggdagur, og mentamálaráðið skipar fyri ymsum tiltøkum í samstarvi við fólk og stovnar. M.a. verður latin móðurmálsvirðisløn hendan dag, sum hevur verið hátíðarhildin síðan 1996.
Í ár skipar Aðalkonsulát Íslands fyri kvøldsetu í Norðurlandahúsinum við fjølbroyttari skrá og bjóðar øllum - føroyingum, íslendingum og øðrum - at vera hjartaliga vælkomin. Tiltakið er alment og ókeypis, og ymist gott íslendskt verður at fáa frá okkara Guðmundi kokki.
Tíð: Hósdagin 16. november kl. 19.30
Staður: Skálin, Norðurlandahúsið.
Skrá:
• Einar Kárason, rithøvundur: Um Føroyingasøgu og íslendskar miðaldarrithøvundar
• Heðin M. Klein, skald og fyrrv. landsstýrismaður: Upplestur
• Guðrið Hansdóttir, listafólk: Tónleikaframførsla
• Høgni Djurhuus, tíðindamaður: Hugleiðingar
• Turið Sigurðardóttir, professari í bókmentum: Samstarv um mentan og gransking
• Þóra Þóroddsdóttir, rithøvundur og týðari: Hugleiðingar
• Guðrið Hansdóttir, listafólk: Tónleikaframførsla
Aðalkonsulát Íslands
Aðalræðisskrifstofa Íslands


text:
CCF 202
Einki TSB-nr.
1 Pálin hann kemur sær eystan av leiti,
Óli eyguni eftir honum skeitir.
So frýdalig.
2 “Man hatta vera Pálin til vissa,
so vissiliga kemur hann meg at kyssa.”
3 Óli hann gongur sær vestur á brunn,
hann vaskar sær bæði um skegg og munn.
4 Inn kemur Pálin og biður góðan dag,
Óli sat á koyggjudurunum og sprakk ástað.
5 Kossin hann gav honum, barkatakið til:
“Lystir Óla meiri, stendur Páli til.”
6 So munđu teir um gólvið vappa,
at Ólas tá varð sundur traðkað.
7 “Mín kæri Pálin, traðka mær ei for nær,
eg havi so ilt út í mínar tær!”
8 “Hevði eg vitað, at táin var svak,
tá skuldi eg staðið við dyrnar í mak.”
9 Inn kemur eitt og sigur teimum frá:
“Pálin hevur troðið sundur Ólas tá.”
10 Aftur kemur Pálin, sum hann kom í fjør,
onga leigu bar hann Óla fyri sína jørð.
11 “Mín kæri Óli, hvat tykir tær betri,
krovið um heystið ella gimburlambið um vetri?”
12 “Gimburlambið er gott, men krovið er betri,
tað doyggja so nógv gimburlomb burtur um vetri.”
13 “Tað sama krovið, tú skuldi fáa í fjør,
tað gekk til, sum báturin stóð í gerð.
14 Krovið skalt tú vissiliga fáa,
ókyrt var við landið, eg kundi ikki ná.”
15 Lýsiprilluna tók hann pá sítt bak,
tí mátti krovið hanga í mak.
So frýdalig.
CCF 202
Einki TSB-nr.
Handrit: a. Savn Hammershaimbs (AM, Access. 4). b: Savn hjá Svend Grundtvig (Dansk Folkemindesamling 68), heimildarmaður: Oliver Petræus Effersøe (1830-1897), Vestmanna, 1846.
Útgávur:
1. Føroya kvæði (N. Djurhuus greiddi til útgávu 1972), Band VI, s. 350.
2. Føroya kvæði (Inngangur og úrtøk eftir Dánjal Niclasen, 2005) 36. bind, s. 116.
Heimild: Úr Streymoy. Gudmund Effersøe, f. í Havn (1827-1916), Vestmanna, 1846.


text:
Hesar seinastu tvær vikurnar hava fleiri enn 40 ung verið ígongd undir skipanini “Ung í arbeiði” hjá Vágs kommunu.
Tey ungu hava gjørt eitt megnararbeiði, sum hevur fevnt um alt frá at mála, til at lúka, rudda á Eiðinum og inni á Oyrunum, nýgjørt vegin niðan á Eggjarnar, nýgjørt gøtur og so framvegis.
“Ung í arbeiði” skipanin er ein týðandi liður í at menna okkara ungu, bæði tá umræður at fáa nakrar arbeiðsroyndir og vinna nakrar krónur. -Men harumframt vilja vit umvegis “Ung í arbeiði” eisini royna at skapa ein hugburð í okkara ungu, har vit í felag vilja, at tað skal síggja gott út í Vági, verða ruddiligt og innbjóðandi. -Og tá tey sjálvi eru við til at byggja upp og halda økir í kommununi í góðum standi, so vil hetta eisini verða við til at fáa tey at hugsa um hetta, tá tey eru á ferð runt um í kommununi, sigur Dennis Holm borgarstjóri.
Fleiri enn 40 ung hava sum nevnt verið partur “Ung í arbeiði” í summar. Tey hava øll havt møguleikan at arbeiða hálvan dag tær seinastu tvær vikurnar.


text:
Nú sjógvarnir bróta millum tey, ið persónliga kenna á sær, at stuðulin til listina og mentanina verður skerdur, og tey, sum í dumblæti válka sær í borgarliga murudíkinum, kunnu vit gleðast um, at vit hava fleiri góðar yrkingar at lesa.
Summi eru, sum við júgv og ámmin sita hond upp undir kinn og stara eftir, hvussu leikur fer. Teimum skal eisini verða pláss fyri. Øll eru vit veljarar. Øll velja vit persónar í tignarliga ting okkara. Vit kunnu ikki gera annað. Tá ið so sparslið er skavað av grímunum og veruliga politiska andlitið kemur til sjóndar, stendur veljarin sum ryssa yvir deyðum fyli. Hann veit snøgt sagt ikki, hvønn hann hevur valt. Hann veit hví, hann valdi, sum hann valdi, men ikki hvønn. So skjótt sum tey valdu stíga inn um tingsins lágu gátt, skilja tey knappliga ikki, hvat tey hava sagt fyri at verða vald inn á ting.
Tíbetur hava vit havt røddir, ið hava rópt hart eftir samfelagsins skiparum. Fólk sum hava tala at, tá ið ónøgdin hevur fingið vamlið fram.
Nú ein vika við tódnaðum fíggjarlógartølum, landsbankaavtøku, mentanar- og listastuðulsskerjingum og øðrum avlaðingum nærum er farin aftur við borðinum, ger onki, um vit lesa nakrar yrkingar eftir góða, gamla Pól F.
Við sjálvspei og beinraknum eygleiðingum kunnu tit gera tykkara egnu meining.
Samfelagið
Várt samfelag er eitt dráma
við eitrandi háð og spott.
Har frekastu feitastan bitan
fáa, men aldri nokk.
Og alt er samanvovið
av sjálvgóðsku, svik og sorg
og pátrúgv, og heilagir skálkar
valda í hvørjari borg.
Pól F, úr Millum heims og heljar
Sambandspolitikarin
Er soðið ov tunt, koyr missiónsbollarí,
so slúkar fjøldin, tað kann ikki feila,
tí hon hevur runu, hann gólvsóp til heila
øld eftir øld.
Pól F, úr Millum heims og heljar.
Er minni mannsevni í føroyingum, enn í halanekaranum?
So trælkað er ongin tjóð í heiminum,
at hon ikki fult sjálvstýri krevur,
hvør litføgur tjóð setur lívið í veð
um frælsi so verri kor grevur,
men best undir Danmarkar skjúrtufaldi,
danskstýrdur føroyingur svevur.
Pól F, úr Ramar risti hann rúnirnar
Demokratisk samfelagsskipan
Mong ónytta kemur til valdi tó,
sum onki veit ella kann,
av gyltum lyftum ella faðir síns pengum,
og í somu tuflum, sum hann,
sum ei hevur heila til gásadrong,
men kann veljast til løgtingsmann.
Pól F, úr Ramar risti hann rúnirnar
Markaðir menn
Her mangur seg seldi við hold og hár,
og feit bein at gnaga fingu,
sum hundur við hálsbandi veipa teir runt
við húsbóndans merki í bringu.
Pól F, úr Ramar risti hann rúsnirnar
Lyndi og lagna
Flestu funnu forløg tung,
fægstu eydnu blíða. –
Ongin kann, á foldum føddur,
frá lyndi og lagnu ríða.
Pól F, úr Lívsins kvæði
OMR


text:
Hongdur á kross í svárari neyð
tó tað var ei hetta, ið voldið Hansar’ deyð,
Hann gav seg so, tú kenna kundi sannleikan.
Kanst tú fáa teg at siga nei til tann mann?
Um Harrin Kristus kom og stóð her hjá tær,
Hansar’ táravættu kærleikseygu tú sær,
og rætti naglamerktu hond móti tær.
Hvat kundi fingið teg, at sagt nei til henda mann?
Kundi tú litið inn í eygu Hans,
tá tú veist, at Hann hugsar kært um teg
sagt eg eri ei til reiðar at geva Tær alt
eg vil fara mín egna veg.
Jesus er her, tú Hann síggja kanst,
um tú bert blundar í hjartanum sæst Hann
nú er tað bert upp til tín, Hann hevur gjørt alt Hann kann.
Hvat er tað, sum fær teg at siga nei til tann mann?
Hongdur á kross har Hann sigurin vann
Kanst tú fáa teg at siga nei til tann mann?
Áh, hvat er tað sum fær teg at siga nei til tann mann?


text:
Trygdarbelti í hýruvogni
Meginreglan er, at øll ferðafólk í hýruvogni skulu sita íbundin trygdarbelti. Er góðkend útgerð tøk til børn undir 3 ár, skal hon verða nýtt. Børn eldri enn 3 ár skulu verða spent føst við trygdarútgerð, um hon er til, ella við vanliga trygdarbeltinum á baksetrinum. Spyr, tá ið tú bíleggur hýruvogn, um barnaútgerð er tøk. Er hon ikki tað, kanst tú hava egna útgerð við.
Er eingin aldurssvarandi trygdarútgerð til børn í hýruvogninum, skal barnið á baksetrið. Ert tú 15 ár ella eldri, kanst tú fáa bót frá løgregluni, um tú ikki situr í trygdarbelti í hýruvogni.
Hýruvognsførarin hevur ábyrgd av, at børn undir 15 ár eru íbundin sambært lógarkrøvunum. Eru tey ikki tað, fær førarin eitt klipp í koyrikortið.


text:
Niðri við pápa apríl 2013
Bartal koyrdi okkum á flogvøllin
Ja ja tað kann eg siga tær :o)
Komnir til Keypmannahavnarog telefonin skal tendrast
Ikki so galið at sleppa frá at ganga alla lufthavnina ígjøgnum:o)
Stórabeltsbrúgvin millum Sjælland, Sprogø og Fyn
Toki kom flygvandi forbíð okkum
So eru vit í Odense hjá Petur og Oleu :o)
Húsini hjá teimum, vit skulu gista eina nátt áðrenn vit fara til Århus
Petur gongur ímótið okkum
Jason, Ása (og Freiða ), Olea og Petur
Urtagarðurin á skránni
Jason við Freiðu
Jason, Sára og Ása
Jason er ½ bóndi ella gartnari :o)
Inni hjá Petur og Oleu, stór hús
Ása venur Freiðu at ganga á 2 beinum og hoppa
Hamstarin hjá Sáru, mega lítil :o)
Petur peikar á húsini, mega stórt fríðøki hoyrir til
Stórar og flottar villaðir eru eisini har
Nokk tað besta rúmi á allari ognini :o)
Vit yvast um vit fáa pápa leysan av sofuni aftur :o)
Mikumorgun og sera gott veður. Vit fara skjótt at koyra til Århus
So eru vit á veg, eru uml ½ tíma frá Skejby nú
Vit koyra ígjøgnum Århus
Hósmorgun og vit eru til morgunmatarborð, áðrenn vit skulu møta til ymiskar
prøvar kl 08:00
Her hava vit siti í nógvar nógvar tímar
CT-skannarin
Páskaøl smakkar :o)
Teir byggja nógv og stórt rundan um sjúkrahúsi
Hehe stuttligur proppur á sleypikrókinum :o)
Leigubilurin hjá okkum parkeraður, svarti mitt í myndini :o)
Eg fór ein túr til Mary-Ann
Her var diska upp við øllum møguligum
Vakurt framvið strondini í Århus
Nógv fólk alla staðnis´
Og nógvar flott stór hús framvið strondini
Her á Skejby patienthus eru fleiri smáir havar, har man kann seta seg í
sólina
Petur við familju á vitjan :o)
Ein spaseritúr í urtagarðinum, áðrenn Petur og tey fóru til Odense aftur
So fóru vit báðir ein biltúr í Århus, beint við sjúkrahúsi lendi hendan lítla
tyrlan
Nógv bygging allastaðnis
Ein túr í Bilka hoyrir bara til :o)
Sæst ikki nakað til kreppu her í Danmark
Århus Teater, beint við til høgru er ein pylsuvognur, kann viðmælast :o)
Dómkirkjan í Århus
150 trapputrin upp í torni uff uff
Katolsk Vor Frue Kirke á gongugøtuni
Mikudagin tá pápi aftur skuldi opirerast, fór eg ein túr í
Den Gamle By
Hettar er ikki í Den Gamle By, men tætt við gongugøtuna, gøtan eitur
Møllestigen, men eg sá onga møllu :o)
Vor Frue Kirke, Skt. Nicolei Kryptkirke, Klosterkirken stendur á skiltinum
:o)
ARoS kunstmoseum, uppi í rundinginum ganga fólk, har má eg fara :o)
Inni var ymiskt kunst, men tað gekk eg skjótt ígjøgnum
Sera flott innan
Uppi á takinum, seinna torni er á Dómkirkjuni
Taveitdenn umm bilurin hjá mær ikki var punkteraður, øvøv
67 stórir handlar inni her, gott konan ikki var við her inni :o)
Mega flottur Volvo bilur
Hesin riggar væl eisini :o)
Sct. Pauls Kirke
Ny Marsellsborg, anno 1901 stendur á húsinum
Ein milliard syklur á tokstatiónini
Ráðhúsið í Århus er ikki nakað serliga vakurt her ímillum hinar gomlu vøkru
bygningarnar. Liggur sjálvandi á Rådhuspladsen, men eg sá einki skilti við
Rådhuspladsen á ?? so.....
Hovedbanegården
Tyrlan beint við parkeringsplássi
Petur hevði frí 1. mai og kom ein túr at vitja pápa við nýggjum Fiat´i :o)
Hettar er Danmark´s besta hostpital í 2007-2008-2009 og 2010 :o)
Leygardagin kom Petur aftur til Århus, vit fóru ein túr í gongugøtuna ímeðan
pápi svav :o)
Mánadagin fór eg til Grenå ein túr, Kirkjan mitt í centrum
Museum
Fleiri gangigøtur í Grenå
Stuttleikabátahavnin, nógv neyst og tey verða eisini brúkt til fríðtíðarhús
Íbúðir við bátahavnina
Fiskaríhavnin, her var ikki nógv lív í í dag
Fólk royna við tráðu, har vóru síl at fáa
Friland
liggur einar 10-15 KM frá Ebeltoft, her eru sera løgin hús og her eru nøkur av
teimum
Ebeltoft, ein sera hyggiligur býur
Fregattin Jylland liggur í
Ebeltoft, sjógsett 20 nov 1860, hon er longsta
trædskip i verdini, er 71 m long og 13 breid, tann eina masturin er 53 metrar
høg. 430 menn umbord
Her er nógv tilfar brúkt, teir hava brúkt 35.000
kubikføtur av eik svarandi til 40 tdr land eiki-skóv :o)
46 kanónir eru umbord
Frá 1874 til 1886 var Jylland brúkt sum kongaskip hjá Christian IX og bleiv
kongasalur bygdur. Í ár 1874 fór tad sum kongaskip til Íslands 1000 ára
jubilæum. Dannebrog kom i 1886
Endiliga mánakvøldi 13 mai á veg heimaftur
Sær ikki so galin út :o)
Hesir hjálpu honum úr flygvaranum og suður til LSH Tórshavn
Andrass var so fittur at koma eftir mær, takk fyri :o)
Deiligt at koma aftur til familjuna og til nýpilkaðar rækjur og fransbreyð :o)
So er hesin túrurin av, tað tók sína tíð :o)


text:
Tórshavn 19.09.16
Stýrið fyri Arbeiðsmarknaðareftirlønargrunnin
Tíðindaskriv
Stýrið fyri Arbeiðsmarknaðareftirlønargrunnin hevur samtykt at hækka eftirlønina úr grunninum við 3 % frá 1. januar 2017, soleiðis at eftirlønin fer frá 3.910 til 4.025 kr. um mánaðin. Samlaða eftirlønin komandi ár verður tí 48.300 kr. Ásetingin er galdandi fyri árið 2017.
Lógin um arbeiðsmarknaðareftirlønargrunn ásetir, at stýrið fyri grunnin skal áseta útgjaldið í seinasta lagi 1. oktober fyri álmanakkaárið eftir.
Í 2015 vóru útgoldnar nærum 268 mió. kr. í eftirlønum úr arbeiðsmarknaðareftirlønargrunninum, meðan útgjaldið til eftirløn í 2016 er mett til 360 mió. kr.
Hava tit spurningar eru tit vælkomin at seta tykkum í samband við Fígging Landsins, telefon 352400 ella teldupost malan.johansen@gjaldstovan.fo.


text:
FlóvinE segði :Genial plakat. Er hon frá nøkrum flokki?
Hr.
kemur við eini ætlan um sjúkrahúsini í Føroyum
Hr.
forsvarar Hr.
men suðringar og norðingar vilja ikki hoyra talan um hesa ætlan, tí tey stóla als ikki uppá hetta uppskot frá javnaðarflokkinum.
Hr.
verður ræddur av hvat fylgir hetta kann fáa fyri vælúrslitið hjá flokkinum.
Samstundis brúkar Hr.
eisini óhepnu støðu flokkurin er komin í til at vísa hvar skápið skal standa í Javnaðarflokkinum, har hann setur konkurentin til forðmanspostin Hr.
og gamla leiðaran Hr.
uppá pláss.
Hr.
sendur tíðindaskriv út har har sigur at uppskotið ikki kemur í tingið. Hetta uttan at hava ráðført seg við Hr.
. Ein tíma seinni kemur nýtt tíðindaskriv frá Hr.
...
Norðoyingar hoppa tó ikki uppá tað sum Hr.
sigur um at ætlanin er slept fyribils og úrslitið síggja vit her:Ok, eg keði meg kanska beint nú. Tí hesa skaldsøgu


text:
Orð og lag: Dawn Smoot
Týtt: Árni Jacobsen
So mangt kann henda í eitt lívsæviskeið,
og freistingar og royndir koma á leið.
Harrans lyfti standa við, tey orð ugga meg:
“Kom til mín við byrðini, tær hvílu gevi eg.”
Hvønn dag, sum fer, mær tørvar meir at kenna teg
í brøttum líðum,
í trongum tíðum.
Hvønn dag, sum fer, mær tørvar meir at kenna teg.
Hjálp mær at minnast, mær tørvar teg hvønn dag.
Mangan morgun, tá eg vakni, nívir ivin mína sál,
lat meg kenna tína hond, er gøtan hál,
og tann tíð, ið fór um bak, hon í ævir farin var.
Harri, fyri hvønn ein dag meg lær at takka tær.


text:
Heimsins milliarderar finnast nógv teir flestu í USA, og tríggir teir ríkastu eru eisini amerikanarar. Aftur í ár er Microsoft stovnarin, Bill Gates ríkastur, og í hølunum koma fíggjarmaðurin Warren Buffet og Jeff Bezos frá Amazone.
Einaferð var Carlos Slim nummar eitt, men hann er nú á sætta plássi – hann líður tó onga neyð við sínum 54,5 milliardum dollarum. Tann sum økti mest um sítt ríkidømi í 2017 var tó Jeff Bezos, sum legði 27,6 milliardir dollarar afturat sínum ríkidømi
Listin
1: Bill Gates (62 ár), 86 milliardir dollarar
2: Warren Buffet (87 ár), 75,6 milliardir dollarar
3: Jeff Bezos (53 ár), 72,8 milliardir dollarar
4: Amancio Ortega (81 ár), 71,3 milliardir dollarar
5: Mark Zuckerberg (33 ár), 56 milliardir dollarar
6: Carlos Slim Helu (77 ár), 54,5 milliardir dollarar
7: Larry Ellison (73 ár), 52,2 milliardir dollarar
8/9: Charles Koch (82 ár), 48,3 milliardir dollarar
8/9: David Koch (77 ár), 48,3 milliardir dollarar
10: Michael Bloomberg (75 ár), 47,5 milliardir dollarar
Lesið allan listan HER


text:
Ferðavinna
Í Sunda kommunu eru mong natúruvøkur pláss, sum ferðafólka vitja, serliga bygdirnar Saksun, Tjørnuvík og Gjógv.
Við Gjógv heldur Gjáargarður til, summarhúsøkið Fornagarður og kampingøkið Flatnagarður. Á Flatnagarði er pláss fyri 24 vognum.
Vitja síðuna hjá Kampingøkinum her: www.campingbygjogv.com
Vakur filmur um ferðavinnu við Gjógv sæst her.
Kring um í kommununi verður alt árið runt skipað fyri ymsum útferðum, so sum toymisútferðir og virkisútferðir har luttakararnir hava møguleika at royna seg í fjallatúrum, síging, kajakrógving o.ø. Tað er felagið NAX, sum stendur fyri hesum. Les meira á nax.fo.
HK Bussar í Hvalvík bjóðar seg fram at koyra ferðafólk og føroyingar runt í økinum. Fyri at leiga buss far inn á heimasíðu teirra www.hk.fo.
Í Tjørnuvík ber til at sleppa túrar runt í Tjørnuvík við ferðaleiðara, har greitt verður frá bygdini og søguni um bygdina. Ring til Hans Esbern á tlf. 584042.
Hvønn leygardag verður skipað fyri gongutúri við ferðaleiðara úr Tjørnuvík til Saksunar. Les meira her: gongutúrur við ferðaleiðara.
Í Saksun er kaffistova í Dúvugørðum sum er opin frá 15. juni til 31. august. Les meira á facebook síðuni: Kaffistovan í Dúvugørðum.
Í Saksun eru Dúvugarðar og kirkjan, sum eru sera forkunnug fornminni. Tað er søvn landsins sum umsitur hesi. Dúvugarðar hava opið frá 15. juni til 31. august allar dagar í viku frá kl. 14-17. Atgongugjaldið er 30 kr.
Uttan fyri upplatingartíð verður tikið eitt eykagjald á 600 kr. Um veturin varðar festarin, Jóhan Jógvansson tlf. 594455, av vitjanum. Les meira um Dúvugarðar á heimasíðuni hjá Søvnum landsins - savn.fo - ella á vangamyndini hjá Dúvugørðum - facebook.com/duvugardar og facebook.com/savn.
Visit Faroe Islands hevur givið út tilfar um ymisk ferðamál í økinum, sum er at fáa á kunningarstovunum. Les meira á VisitFaroeIslands.com


text:
Ítróttafelagið Svanur trý ár á baki
Trý ár eru liðin síðan fyrsta ítróttafelag fyri fólk við tarni sá dagsins ljós. Ítróttafelagið Svanur varð sett á stovn í marts 2009, og í dag hevur felagið 100 ídnar limir, haraftur skipar felagið fyri fleiri kappingum árliga. ÍSB ynskir tillukku við ársdegnum og við ynski um góðan byr framyvir.
Portarlurin skrivar á á portal.fo
Hóast felagið bert hevur trý ár á baki, so hevur Svanur, ið er ítróttarfelag fyri brekað í Eysturoynni av sonnum komið fyri at vera.
Við sínum 100 limum var Svanur við á stevnunum sum hava verið, og var eisini boðið við til prosjektfundirnar í sambandi við ta nýggju høllina, sum skal byggjast á ítróttarøkinum við Løkin í Runavík.
Eisini á øðrum frontum er virkið. Hetta sæst ikki minst aftur í tilboðunum hjá kvøldskúlunum, har felagið hevur ikki færri enn tríggjar ymiskar ítróttargreinar at bjóða í vetur: Boccia, innandura fótbólt og svimjing.
Vit gleðast sjálvandi um tað virksemið sum er í felagnum í dag. Men tað harmar okkum, at vit ikki longur eru virkin á Norðskála, har vit áður høvdu frælsan ítrótt. Hetta lat seg heldur ikki gera í ár, orsakað av vantandi undirtøku, upplýsir formaðurin, Hendrik Olsen.
Fleiri av uppgávunum í felagnum eru afturvendandi, sum t.d. kvøldskúlin og stevnurnar. Tað er neyðugt, at vit eru árvakin, so hettar ikki fellur niður fyri.
Í fjør var annars fyrstu ferð, at Svanur sendi umboð fyri Føroyar til OL í Athen í Grikkalandi.
- Vit í Svani kunna verða errin av okkara luttakarum, sum vóru fimm í tali. Hesir vístu eitt megnar avrik og komu heim við fleiri heiðursmerkjum, verður sagt.
ÍSB ynskir tillukku við ársdegnum við ynski um góðan byr framyvir.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Skjótt kenna vit úrslitið av løgtingsvalinum 2015. Seinastu dagarnir hava verið spennandi, har vit hava hoyrt, lisið og sæð mong áhugaverd og góð vallyfti. Brekøkið hevur møguliga ikki fylt nógv í valstríðnum, men tó geva valevnini til kennar, at tey vilja tryggja okkum eitt gott og gevandi samfelag – eisini teimum, ið bera brek. Altavgerandi er nevniliga, at politiska skipanin tekur brekøkið í álvara, tí økið er stórt og fjøltáttað, og júst har liggur avbjóðingin.
At gleðast um
Vitandi um, at vit ikki kunnu gera alt í senn, so er miðvíst arbeiði yvir tíð neyðugt fyri at menna økið. Vit hava seinastu árini sæð vælkomnar batar og broytingar. Komandi árini standa vit framhaldandi fyri stórum avbjóðingum, sum tó ikki eru nýggjar, men grundleggjandi fyri fólkaræði og javnrættindi hjá teimum, sum bera brek.
Ítøkiliga kann MBF vísa á, at:
- Almannaráðið hevur fingið til uppgávu at hava eftirlit við ST sáttmálanum
- arbeitt verður við at fáa grein 33, um óheft eftirlit, at virka
- føroyingar hava fingið nýggj ES parkeringskort
fylgjaraskipan er sett í verk
- miðnámstilboð til ung við breki er víðkað
- MBF hevur umboðan í arbeiðsbólki, ið ger tilmæli um tænastupolitikk á almannaøkinum
- Almannaráðið hevur á fíggjarlógini játtað kr. 400.000,- til skrivitulk
- bíðilistin í barna- og ungdómspsykiatriini er minkaður úr hálvum øðrum ári niður í tveir til tríggjar mánaðir
- bilur við lyft er keyptur til flogvøllin
At arbeiða víðari við
Serliga eru tað trý viðurskifti úr rúgvuni, sum MBF seinastu tíðina hevur arbeitt við, og sum vit vóna, at komandi samgonga fær sett í verk.
- ST sáttmálin um rættindi teirra, ið bera brek, er grundarlagið fyri politiska arbeiðinum hjá MBF. Fyri at tryggja endaliga íverksetan av sáttmálanum er grein 33 ein tann mest umráðandi. Enn mangla stk. 2 og 3 at verða sett í verk. Viðvíkjandi hesum hevur MBF sent Almannamálaráðnum uppskot um, hvussu hetta kann gerast.
- Enn tørvar okkum eina yvirskipaða ætlan fyri brekøkið í Føroyum og at seta í verk ein brekpolitikk við serligum atliti til samanhang og samstarv ímillum geirarnar. Her er neyðugt, at Føroya Landsstýri setir í verk munagóðar brekpolitiskar virkisætlanir.
- Atkoma til sendingar hjá Kringvarpi Føroya skulu tryggjast, so fólk, sum eru deyv, og fólk, sum eru tunghoyrd, fáa møguleika at fylgja við tí, sum hevur serligan almennan áhuga. Ógjørligt er ofta at loysa avbjóðingarnar við antin at teknmálstulka ella at teksta. Tí skulu vit arbeiða miðvíst við báðum loysnum til føroysku sendingarnar.
Politisku valskráirnar ymiskar
Valskráirnar hjá politisku flokkunum geva ábending um, hvussu brekøkið er raðfesta til løgtingsvalið. Hóast tað møguliga er nakað einfalt bara at vísa á valskráirnar, so siga tær tó nakað.
Her undir heitinum "Politisku valskráirnar um brekøkið" er yvirlit av lyftunum at finna.
Uttan her at vísa á nakra ítøkiliga valskrá, so er sjónligt, at í valskráunum hjá flokkunum, sum seinastu árini hava sitið í samgongu, fyllir brekøkið nakað meira, og er munur á, hvussu flokkarnir seta orð á, hvørjar avbjóðingar teir vilja arbeiða fyri og síggja sum týdningarmiklar.
Tó vita vit, at vallyftini fyri valið í sjálvum sær ikki tryggja úrslit, men heldur ítøkiliga, miðvísa arbeiðið eftir valið. Við hesum ynskir MBF flokkunum eitt gott val, har vit bjóða komandi løgtings- og landsstýrisfólkunum til gevandi samstarv við ynskjum um enn fleiri batar og broytingar, sum gagna teimum, ið bera brek.


text:
Manningin upp á sjey mans varð bjargað í land av eini tyrlu, eftir at tað 2.900 DWT stóra farmaskipið Optimar Tollaksmessudag sigldi á eitt sker vestanfyri Hestskjæret, nærindis Averøy í Norra. Hetta er sjeyndu ferð, at eitt skip siglur á skerið í nýggjari tíð.
Eftir eina stranding í januar 2015 gjørdu norsku myndugleikarnir av at merkja skerið við eini ljósboyu, men tað hevur ongan mun gjørt. Árenningin hjá Optimar er onnur strandingin, sum er hend á positiónini, eftir at ljósboyan varð tikin í nýtslu.
Optimar er togaður av aftur skerinium og sleipaður til Kristiansund. Her skulu fleiri kanningar gerast, áðrenn gjørt verður av, hvat víðari skal henda.
Kelda: Redningselskapet.no/maritimedanmark.dk


text:
Jonnhild Reynholdsdóttir, sum sat við pallborðið á Bókasavninum við Løkin, er forkvinna á Sosialu nevnd í Runavíkar kommunu:
Ber orðið brek?
"Meginfelag teirra brekaðu" varð sett á stovn í 1981. Í tí sambandi vórðu faldarar og klisturmerkir at síggja runt um í Føroyum. Sjálv var eg 12-13 ár tá og tað at samla klisturmerkir var í hæddini. Hetta átak hevði stóra ávirkan á meg. Minnist so væl tað hvíta og grøna klisturmerkið, við svørtum og appilsingulum bókstavum - Hvør ber ikki brek? MINST TÍ TIL TANN BREKAÐA - og ikki bara í 1981.
Ber orðið brek? Ein viðkomandi spurningur!
Fara vit í orðabøkurnar at greina týdningin, síggja vit orð sum eitt nú ófullkomið, løstur og veikleiki, um orðið "brek". Orðið "brekað" greinast sum: mein, bila, baga o.s.fr.... og orðið "brekaður" sum: ófullførur, sjúkur, sálarliga og kropsliga brekaður. Tað er stórur munur á orðunum og enn størri munur á týdninginum. Í mínum oyrum ger orðið "brekaður" ein nógv meira skroypiligan, vánaligan ella neyðarsligan, enn orðið "brekað", tá tú kanst bera eitt brek, uttan at vera skroypilig/ur, vánalig/ur ella neyðarslig/ur.
Orðið verður eisini brúkt í øðrum samanhangum. Tað er brek á vatnleiðingini, brek á telefon ella el-veiting, motorbrek o.l., og so er orðið alt alt ov lætt at missbrúka.
Sjálvt orðið "brek" er eitt stutt og fitt orð. Haldi at tað verður torført at "romantisera" orðið, men vit kunnu øll gerast betri til at nýta orðini, og forða fyri at tey vera missbrúkt.
Barnasálin er einkul. Eg kendi ongan sum bar brek, áðrenn 1981. Hevði ongantíð givið hesum gætur, hóast eg eri uppvaksin við einari ommu, ið var sjónveik inntil eg var um skúlaaldur, fyri síðani at gerðast 100% blind. Ongantíð hugsaðu vit, at henni bagdi nakað, tað var bara so. Hon var omma og tað var tað.
Havi vinfólk, ið fingu son og bagdi honum nakað longu við føðingina. Hansara brek gjørdist sjónligari og sjónligari sum árini gingu. Ongantíð havi eg hoyrt nakran umtala fitta guðsonin sum "brekaður", hóast hann bæði er menningarliga og likamliga tarnaður.
MBF, tey ið bera brek, teirra avvarðandi, øll sum annars vara av og virka innan øki, hava tørv á einum felagsnevnara. Kanska skulu vit uppfinna eitt nýtt føroyskt orð, eitt orð sum fevnir tað tað skal fevna og ikki kann missbrúkast?
Havi tíanverri einki skilagott svar, men tað verður spennandi at hoyra niðurstøðuna, eftir at kjakið er av.


text:
- Tað er irreterandi, at kommunan hevur tikið øll parkeringøkini í býnum og so einki meira ger við tað, sigur Ívar Ellendersen, eigari av Smyrjibreyðsbúðini.
Hann sipar millum annað til parkeringsbásanar uttan fyri gamla Bank Nordik bygningin, sum nú eru burtur og um at ólavsøku fyrireikingarnar taka stórar partar av Skálatrøð.
Hann heldur ikki, at mangul uppá parkeringsbásar ger nakað gott fyri býarlívið, sum frammanundan virka undir trongum korum.
- Hetta er mitt í tí tíðini á árinum, har mest er at gera og tað hjálpir í hvussu so er ikki býarlívinum at eingin parkeringspláss eru. Løgtingið hevur leigað parkeringsøkið hjá Ebenezer til løgtingslimirnar, men nú tey eru í summarfrí er bummur settur fyri. Tað hevði verið upplagt at loyvt almenninginum inn har at parkera, nú trot er á parkeringsplássum í miðbýnum, heldur hann.
Páll á Reynatúgvu, løgtingsformaður, sigur seg væl skilja støðuna, men heldur, at málið er kommunalt og ikki nakað, sum Løgtingi burdi tikið sær av. Hann heldur tó, at ein betur og varandi loysn má finnast sum skjótast.


text:
Russisk ítóttarfólk í frælsum ítrótti sleppa ikki at luttaka á olympisku leikunum í Rio. Tað avgjørdi ítróttar gerðarrætturin fyri løtu síðani.
Avgerðin kemur í kjalarvørinum av ákærunum um alment stýrdari doping á russiska liðnum undir vetrar leikunum í Sochi í 2014.
Russiska liðið varð útihýst av heimsítróttarsambandinum IAAF, eftir at ein kanning staðfesti, at Russland hevði alment stýrt eini doping-skipan av sínum ítróttarfólki.
Russiska Olymiska nevndin, saman við 68 ítróttarfólkum, kærdi avgerðina, sum fyri løtu síðani kom við endaligu avgerðini, sum sigur, at Russland ikki sleppur at luttaka í OL 2016


text:
Heina Eysturoy er settur í starv sum býarverkfrøðingur í Tórshavnar kommunu. Heini er 51 ára gamal og útbúgvin civilverkfrøðingur innan bygging. Hann hevur drúgvar royndir sum leiðari á tekniska økinum.
Tað upplýsir Tórshavnar kommuna í tíðindaskrivi í dag.
Heini var deildarleiðari fyri Infrakervið og Vegaøkið hjá Landsverki í 9 ár. Frammanundan starvaðist hann sum vegaverkfrøðingur.
Hann hevur haft ábyrgd av samferðslukervinum hjá landinum og at byggja og halda landsvegir, at halda samferðsluhavnir og landshavnir, at gera botnkort, sjókort og myndugleikauppgávur í sambandi við kommunalar vitar, eins og at góðkenna ISPS-havnir.
Heini hevur eisini havt ábyrgd av tilbúgving í sambandi við basing av oljudálking á sjónum, at umsita og reka tyrlupallar, kanna og gera ætlanir fyri flogvallaviðurskifti í Føroyum og ymisk onnur tøknilig mál fyri land og kommunur.


text:
Orð: Don Williams (ørindi 1-2) og Kajfinn Hammer (ørindi 3-6)
Týtt: Kajfinn Hammer (ørindi 1-2)
1. Jesus, Tú ert sólin bjarta
kærleikin, sum fjalir fjøld av synd
gevur lív til hvørja skepnu,
opnað hevur øllum Lívsins lind.
Niðurlag: Tú ert breyðið, tá eg hungri,
skjøldur mín í stormsins myrku nátt;
ja, tá alt gerst myrkt umkring meg
gevur Tú av nýggjum vón og mátt.
2. Tá eg kenni, at eg troyttist,
tá ert Tú mín styrki og mín kraft;
tá eg falli, skeivur fari,
kemur Tú og loysir hvørt eitt haft.
3. Tú ert falnum miskunnsamur,
grøðir sjúku, sløkkir sorg og trá;
Tú, mín Guð, hin mikli Jahwe,
kletturin, har keldan fløðir frá.
4. Tú ert uppreisnin og lívið,
fyri meg leið krossins svára deyð;
fyri misbrot míni særdur,
fyri meg ert bjarging mín í neyð.
5. Tá mær møta tungar stundir,
og frá mær øll burt sær hava vent;
óndar tungur herja, særa,
tá í sál eg aftur havi kent:
6. Tá ið síðsti stormur herjar,
og eg stíga skal um deyðans gátt,
tá ert Tú mín sæla verja,
lívsins vón og ljós í deyðans nátt.


text:
Orð: Oskar Hermansson og Poul Arne Joensen
Lag: Thorbjørn Egner
1. Eitt leygarkvøld á Grynnuni har var eitt óført gildi,
ein stórhvalur varð túsund ár, og túsund honum fylgdu.
Hann kom undan Grønlandi, snýsandi og blásandi –
Leingi livi hvalurin – minst túsund ár aftrat!
2. Og Grynnan hon var stásað upp, tí øll væl hvalin kendu,
ja, gøtuljós av mureldi á hvørjum steyra brendu.
“So hugnaligt á Grynnuni, her vekjast barnaminnini” –
segði gamli hvalurin og rendi seg á botn.
3. Og “laffikøkan” hon var prýdd við túsund taratonglum.
Um hálsin høvdu grindahvalir band við sóknaronglum.
Brondingur og hemari, krossfiskur og rognkelsi
høvdu “snollað” Stórahval og skravað gjarið av.
4. Ein tindaskøta sló á krúss og reistist upp við borðið:
“Tá eingin annar sigur stórt, so biði eg um orðið.”
“Vælsignað, skøta, steðga, tú; vit mugu upp at blása nú,”
søgdu allir hvalirnir og tóku sjógv á bak.
5. Ein brugda og ein roysningur tey leikaðu í talvi,
við stertinum í borðið sló ein yvirvaksin kalvi. –
Borðið sundur brotnaði, talvfólkið alt flotnaði,
– hurluvas á Grynnuni, og kalvin flongdur varð.
6. Tá aftur komu hvalirnir og sóu ljóta lagið,
teir smoygdu upp um bøkslini og løgdu so i vaðið;
góvu øllum dyggan brest, brugdan hon fekk alramest,
fóru so at borinum og hildu gleim og fest.
7. Og ternumurtasangkórið, ið stjórnað var av kópi,
tað setti dám á veitsluna við milliónarópi.
Teir sungu “SÁRU” fýra ferð, tað hoyrdist millum skørr og sker.
Solo sang ein stórseiður og spældi á klaver.
8. Ein sjokúgv stóð har skamt ífrá og tugdi taramellir,
men sjóløvan í køkinum hon gjørdi frikadellir.
Koyrdi nógvar skeljar í, ulkur tvær til kryddarí,
rørdi túsund kombikk út í flidnasuppuna.
9. Ein buksuvátur reyðfiskur við hvalspýggj undir armi;
tá flentu allir hvalirnir – tað rumblaði í tarmi.
Har var mong ein sjón at sjá, krabbagággan gekk á tá.
Á høvdið rendi sildin seg og leyp um toskin bukk.
10. “Hoyrið her, tit havsins djór, vit eru nú í gildi,”
so segði nýsan sáttliga, hon talaði við snildi.
“Lat hesa veitslu eydnast væl, fyri gamla Stórahval.
Leingi livi hann og væl í túsund ár aftrat.”
11. Gamli hvalur takkaði alt fyri hesa røðu.
Hann turkar tár úr eygunum og svølgir eina øðu:
“Borðhaldið her enda má, tit lýðið míni góðu ráð:
farið øll nú hvør til sí´t´t og minnist hesi orð:
12. Á havsins botni dag og nátt, her er so lítil friður,
at hvør má ansa sjálvum sær, tað er ein fornur siður.
Mær av sonnum sagt er frá, at hvør av øðrum liva má.”
Segði gamli hvalurin – og gjørdi so ein vørr.


text:
Heilivágur
Heilivágur kann linna sjúkueyðkenni, doyva pínu og byrgja fyri ella grøða sjúku. Heilivágur verður eisini latin sálarliga sjúkum, til dømis fjáltur og sinnistyngd. Fyri at ein vøra skal hava heitið heilvágur, skal hon verða góðkend av myndugleikunum. Heilivágur, sum er góðkendur í Danmark, verður eisini góðkendur sum heilivágur í Føroyum. Mong túsund sløg eru. Hvør heilivágur virkar á sín hátt, tíðum í ávísum kropsparti, til dømis í maga ella í høvdi. Í mong túsund ár er náttúruheilivágur fingin úr søltum og úr urtum. Nú á døgum verður mestur heilivágur gjørdur í evnisídnaði. Heilivágur verður eisini gjørdur við íleguflætting, har ílegur verða fluttar millum verur av heilt ymiskum slagi. Granskarar royna støðugt at finna nýggj lekingarevni, til dømis fyri krabbameini og eyðkvæmi. Lívvágur, til dømis penicillin, og evnisvágur, til dømis sulfonamid, verða nýttir fyri ígerðarsjúku. Evnini beina fyri sjúkraelvandi bakterium ella darva teimum í nøringini. Heilivágur kann vera vandamiki: heilivágur, eisini tann, ið lækni letur, kann elva vannýtslu og gera fólk turvtug. Misnýtsla kann verða vandamikil og elva sjúku og deyða. Forboð er sett at nýta sumt turvelvandi drøgg, til dømis opium og heroin. Annað turvelvandi rúseitur, til dømis rúsdrekka og nikotin úr tubbaki, er ikki bannað við lóg.
Um okkara leiðir fæst nógvur heilivágur á apotekum, til dømis pínulinnandi evni, heilivágur fyri svøvnloysi og ígerðarsjúku. Starvsfólk á apoteki ella lækni leiðbeina tær at nýta heilivágin.


text:
Løgtingið hevur samtykt nakrar broytingar til løgtingslóg um barsilsskipan, sum koma í gildi 1. januar 2018. Høvuðsbroytingarnar eru, at foreldur fáa rætt til 2 vikur afturat við barsilspeningi, og at Barsilsskipanin verður eftirlønargevandi.
Longda farloyvið fáa foreldur, sum eru í barsilsfarloyvi 1. januar 2018 og seinni. Eisini tey foreldur, sum 1. januar 2018 ikki hava fingið síðsta útgjald úr Barsilsskipanini, fáa 2 vikur afturat sínum farloyvi, hóast teirra farloyvi endaði 1. desember 2017.
Kelda og lesið meira HER


text:
Jólahugni leygardagin og sunnudagin
Jólasøgan Trøllajól
Á jólum mugu øll royna at skikka sær væl – men tað er ikki altíð so lætt. Hjá teimum báðum gentunum Sáru og Onnu gongur heilt galið. Tær enda inni í trøllafjallinum, har tær hitta trøllini Steinamjøkil og Brumbuss og sjálvan trøllakongin Mundus og drottningina Karo. Trøllini ætla sær at ráða í allari verðini, og so verður spennandi um Sára og Anna klára at steðga teimum.
Kom oman á Tjóðpallin at hoyra jólasøgu, leygardagin og sunnudagin kl. 15, har Tjóðpallurin eisini bjóðar heitt kakao.
Tað eru tær báðar Sóley Danielsen og Katarina Nolsøe, sum framføra søguna ‘Trøllajól’, ein bæði stuttlig og spennandi søga, ið egnar seg væl til børn heilt niður í trý ára aldur. Søgan varar uml. 25 min.


text:
Sunnudag 04. nov.
Kl 14.00-
Glyvradalur til Glyvrar. Kostnaður 80,-
Lutakarar hittast við fornminnissavni Forna á Glyvrum. Bussur koyrur til Lamba. Her koyra vit oman á Gomlu støð í Lamba, har ferðaleiðarin greiðir frá søguni um Norsku Løvu. Síðani gongur leiðin yvir á Glyvradal og harfrá verður gingið fram við Dalánni og Glyvragjógv til Glyvrar, har okkurt gott verður til matna í Forna.
Ferðaleiðarar verða Magnus Rasmussen og Rasmus Glyvradal
Tilmelding hjá kunningarstovuni innan 02. nov. Á telefon 417060


text:
Fótbóltur fyri øll 2014 væl eyðnað
Felagið14-06-2014 - Jónfinn Petursson
Fríggjadagin 23 mai frá kl 16.30 og tveir tímar framm skipaði HB fyri tiltakinum “ Fótbólt fyri øll” í Gundadali.
Meginparturin av luttakarunum vóru aktiv ungfólk, sum frøddust almikið um at sleppa at spæla dyst ímóti EFFO leikarum, sum mannsterkir vóru møttir at geva teimum ungu eina góða og spennandi løtu.
Tað vóru eisini fleiri foreldur, sum hildu seg til á vøllinum. Stuttligt at síggja, hvussu tey sleptu bremsuni og bráddliga kýttu seg minst líka nógv sum yngru.
Dreingirnir og genturnar stríddust á hvør sínum vølli, summi saman við systkjum og foreldrum, onnur saman við lið- og skúlafeløgum.
Umframt EFFO leikarar vóru 6 venjarar saman við børnunum hesa løtuna, og mundi samlaða talið liggja millum 120 og 150 luttakarar.
So samanumtikið var hetta ein super væleyðnað tiltak ið øll vóru sera fegin um. Rakul Hansen var á staðnum og fekk tikið nakrar fralikar myndir.


text:
Stórsigur á suðringum
1. deild menn23-04-2017 - Jónfinn Petursson
1. deild, 5. umfar: HB – TB/FCS/Royn 6-1
Leygardagin kom samansetta liðið TB/FCS/Royn á vitjan í Gundadali. Avsmurdir blivu teir sendir suður aftur.
Longu í sætta minutti var Hjalti K. Djurhuus klárur og sendi okkum framum. Stutt fyri hálvleikin økti Daniel Johansen um leiðsluna til hálvleiksstøðuna 2-0 til okkum.
Teitur Mortensen minkaði, fýra minuttir eftir steðgin, um munin, men bara seks minuttir seinni skoraði Adrian Justinussen uppá brotsspark og fekk okkum á slóðina aftur.
Tveir minuttir eftir tímaslagið var Hans Jákup Annfinsson á rætta staðnum og skoraði til 4-1. Páll Mohr Joensen økti til 5-1 tá stórt korter var eftir, at beint fyri leiklok setti Hans Jákup punkum við sínum næsta og okkara sætta máli.
Ein góður og trivaligur sigur á gestunum er veruleiki, og okkara næstbestu hava nú rættuliga fingið fatur í rætta endanum í kappingini hjá 1. deild.
Koyr á, HB !!!!
HAGTØLINI
1. deild, 5. umfar: leygardagin 22. apríl 2017 kl. 13.00 í Gundadali
HB – TB/FCS/Royn 6-1 (2-0)
1-0 Hjalti K. Djurhuus 6’
2-0 Daniel Johansen 42’
2-1 Teitur Mortensen 49’
3-1 Adrian Justinussen 54’ (br.)
4-1 Hans Jákup Annfinsson 62’
5-1 Páll Mohr Joensen 74’
6-1 Hans Jákup Annfinsson 87’
Liðið: Mattias Lamhauge – Daniel Johansen (Rói av Fløtum 46), Pætur Ejdesgaard, Hjalti K. Djurhuus, Adrian Justinussen (Páll Mohr Joensen 70), Heri H. Mohr, Jákup Pauli Breckmann, Hans Jákup Annfinsson, Ari Mohr Olsen (Tór av Skarði 70), Símun N. Samuelsen (liðsk.) og Bárður Mittelstein
Óbrúktur eykaleikari: Roðar Heðinsson
Venjari: Allan Dybczak
Hj. Venjar: Eilif Petersen
Dómari: Rúni Olsen
Hjálpardómarar: Regin Egholm og Georg Rasmussen


text:
Tvøroyggjaligt ungdómssamstarv
TB | 19/01/16
FC Suðuroy, Royn og TB eru samd um, at tørvur er á samstarvi millum eldru liðini á ungdómssíðuni. Samskiftið hevur verið millum partarnar seinastu tíðina um ymsu viðurskiftini í eini slíkari avtalu og partarnir eru samdir.
Í fyrstu atløgu verður samstarv um gentur U17-U14-U12 og dreingir U16.
Í hesum sambandi verður útskriva ein navnakapping.
Kappingin byrjar í dag og koyrur fram til 26.01.16 á miðnátt.
Vinnarin verður kunngjørdur tann 28.01.2016.
Uppskot kunnu sendast til Charlottu Nielsen antin umvegis Facebook ella á mail til cn282060@gmail.com. Umframt hetta ber til at viðmerkja á ymsu Facebook bólkunum, ið eru knýttir at felagnum og ymsu liðini. Eisini kann navnauppskot viðmerkjast undir hesa grein.
Nevndirnar í feløgunum tilskila sær rætt til frítt at velja ímillum innkomnu uppskotini.
Tann, ið eigur vinnandi uppskotið fær eitt gávubræv frá Sport 24 á 1.000 kr. og bókina “Seyður og seyðahald”.


text:
Jim Sonni Guttesen, formaður, og Pauli Poulsen, nýggjur høvuðsvenjari.
Pauli Poulsen nýggjur venjari hjá 07 Vestur
Nú er greitt at komandi kappingarár verður Pauli Poulsen venjari hjá 07 Vestur. Pauli kemur vestur eftir hálvfjórða ár á Skála og tekur yvir eftir Sigtór A. Petersen, sum røkti starvið seinasta mánaðin av kappingarárinum.
Pauli tekur á seg stóru uppgávuna at standa á odda fyri EFFO-manningini hjá 07 Vestur, sum, í ár, fekk besta úrslitið nakrantíð og endaði við 28 stigum. Tað gjørdist ikki nokk til meira enn 9. pláss, men tá bert eitt lið flutti upp úr 1. deild, sleppur 07 Vestur at halda fram í bestu mansdeildini.
Seinastu tvey árini hevur Pauli leitt Skála til góð úrslit eftir at hann stóð á odda tá skálamenn fluttu upp í EFFO-deildini í 2015. Í fjør megnaðu teir 8. pláss og, í ár, annað árið í EFFO-deildini, spældu teir seg upp á eitt flott 6. pláss, 5 stig framman fyri okkum.
Áðrenn hann gjørdist venjari á Skála var 44-ára gamli skálamaðurin eitt ár á Toftum og 3 ár hjá NSÍ, eftir fyrstu royndirnar sum høvuðsvenjari við Skála í 2003 og 4. Pauli hevur eisini royndir sum hjálparvenjari hjá Skála, NSÍ og KÍ.
Vit ynskja Pauli hjartaliga vælkomnum vestur og gleða okkum til stórar upplivingar komandi ár.
Komandi dystir
Betri-deildin, 20. jan. kl. 11:00
07 Vestur - Skála Útsett
(Venjingardystur)
FUTSAL
GU12, 20. jan. kl. 11:50 (Argir)
DU12, 21. jan. kl. 13:00 (Argir)
GU14, 21. jan. kl. 18:25 (Argir)
Fleiri
Stigatalvan
Málskjúttar


text:
Í dag er skírhósdagur, framborið [skʊirɪs-]. Hvørt ár verður kjakast á Facebook og aðrastaðni, um tað eitir skírisdagur, skírishósdagur, skertisdagur, sjertisdagur, ella skertórsdagur. Eisini verður kjakast um, nær tað er rætt at ynskja øðrum góðar ella gleðiligar páskir. Ikki tí, øll hesi boð um skírisdag og heilsanir, eru til skjals í gomlum bókum og skjølum kring landið. Men í nýggjastu kristnibókini, Kristni 5, sum Nám hevur givið út, verður bygt á orðabókina hjá Orðabókagrunninum. Í hesi almennu orðabókini, sum allir skúlar brúka umvegis Sprotan, er einasta heiti fyri dagin í dag skírhósdagur við stutta framburðinum [skʊirɪs-] :
Av somu orsøk hava høvundur, ritstjórar og rættlesarar í nýggju kristnibókunum hildið seg til hetta eina langa skrivaða heitið skírhósdagur við stutta framburinum [skʊirɪs-]. Í kapitlinum Páskavikan verður greitt frá um allar dagar í dymbildagavikuni, pálmasunnudag, skírhósdag, langa fríggjadag og um grøv og uppreisn. Ingi Sørensen, kavari og kendur úr sjónvarpssendingunum Fólksins Rødd, hevur tikið permumyndina á kristnibókini til fimta flokk. Hon skal ímynda ymiskleikan hjá okkum øllum, tá vit eru í flokki, innan ella uttanfyri skúlagátt. Høvundur í hesum føri er Jón Magnus Joensen lærari og kirkjuorganistur. Hann hevur eisini skrivað aðrar kristnibøkur, sum nú eru endurnýggjaðar allan vegin frá fyrsta flokki og upp til níggjunda flokk. Gleðiligar páskir!


text:
Tíðindi
22. desember 2017
Onkur minnist kanska Gideon Zlotnik, sum skrivaði um De stakkels drenge fyri nógvum árum síðan. Bókin um dreingir, sum eru skroypiligari enn gentur á nógvum økjum, bæði kropsliga, sálarliga og sosialt. Hann fer so langt, at hann í "Information" 27/12-2010 sigur:
»Man tænker ikke på, at den traditionelle undervisning ikke egner sig til de urolige drenge. Vi kræver så meget allerede fra børnehaven, og det kan de små drengehjerner ikke klare. De udvikler sig langsomt - den gennemsnitlige dreng er faktisk retarderet i forhold til den gennemsnitlige pige, når de starter i skolen.«
Hatta má sigast at vera stór orð til smáar dreingir, og ilt hjá okkum, sum einaferð hava verið "en gennemsnitlig dreng", at svølgja. Men latið okkum bara siga, at vit gera tað. Og at vit so gera tað ordiliga og taka hetta fyri fult og fáa sett fittu, umberandi smílini til viks, tá vit tosa um hesar fittu kúllarnar, sum vit ikki kunnu gera so nógv við, tí sum vit øll vita, so er skúlin ein gentuskúli.
Gentuskúli, svart upp á hvítt! Vit hava bæði hoyrt og sæð hetta so mikið ofta, at tað nokk er alment góðtikið, og tá vit eru komin so vítt við at góðtaka og tosa við eymleika um hesi neyðars dreingjabørn, er spurningurin, um ikki okkara ovasti myndugleiki kann ákærast fyri kollektiva vansorgan, tá skúlin ekskluderar helvtina av sínum næmingum.
Sum "en gennemsnitlig dreng" kom eg saman við flest øðrum dreingjum nærum snikkaleysur úr fólkaskúlanum, men onkrir vóru, ið fingu okkurt spjaldur á seg, oftast bert nøkur heilt fá ár, áðrenn skúlin slapp av við teir.
Nú eru framstig gjørd, sum gera, at vit megna at seta enn fleiri spjøldur á, og vit megna at gera tað enn fyrr, so ofta hava teir neyðars dreingirnir spjaldrið við sær í skúla og kunnu tí verða settir í serligan bás frá fyrsta degi.
Hetta merkir eisini, at tað ikki er lærarin, sum einsamallur megnar at heingja asnaoyrað upp á neyðars smádrongin, tí hann hevur tað mangan við av stovni. Hetta ger, at tvey fakøki í vaksandi mun hava hesa avbjóðingina at dragast við og hava eina stóra felagsuppgávu at loysa.
Tað er óneyðugt at siga, at vit næmingalaga ikki okkara undirvísing við at fáa allar dreingir at passa inn í skúlan, so avbjóðingin hjá tí góða læraranum er at fáa bæði dreingir og gentur til at kenna seg væl sum børn og ung í einum skúla, sum er fyri øll. Ein skúli, sum letur seg flyta við uppgávuni, og ikki ein skúli, sum bakkar undan avbjóðingini.
"Gentuskúlin" er sjálvandi ikki soleiðis, at hann er fyri allar gentur og ongar dreingir, men hann er tað í ov stóran mun, tí næmingalagað undirvísing er ikki ein dreymur, men eitt lógarkrav. Tað merkir, at hugtakið má vera berandi fyri, hvussu leiðslur, lærarar og næmingar síggja seg sjálvan í skúlanum líka so nógv, sum tey arbeiða í skúlanum.
At fremja hetta í verki er ein sonn avbjóðing. Men hetta er eisini ein neyðug avbjóðing, tí fjølbroytta samfelagið kann ikki dúva upp á blinda liðið.
Okkara skúlaskipan, eins og fleiri aðrar av okkara skipanum, er siðbundin, og møguliga hevði ein námsbót við nøkrum nýggjum tesum verið nútíðarsamfelagnum at frama. Ein tóm plakat kundi verið negld á hurðina í Mentamálaráðnum til nýhugsandi eldsálir at sett nakrar setningar á. Har kundi eg kanska byrjað við at skrivað:
Øllum børnum tørvar ikki somu barsilslongd.
Øll børn eiga at sleppa at læra - frá fyrsta degi.
Øll børn eiga at sleppa at spæla - alt lívið.
Øll børn eru ikki líka klár tvær vikur eftir ólavsøku.
Skrivið endiliga víðari, møguliga saman við næmingum - her er langt upp á 95.
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Fyri stuttum síðani fór málið um samkynt hjúnarlag til fólkaatkvøðu í Australia. Úrslitið av fólkaatkvøðuni var eitt greitt ja til at loyva samkyndum hjúnarlagi. Eftir hetta skuldi málið fyri australska tingið at blíva endaliga viðgjørt og samtykt.
Málið var fyri í australska tinginum herfyri, og meðan málið bleiv viðgjørt, valdi ein politikkari at taka orðið. Politikkarin, Tim Wilson, stóð á tingsins røðarapalli og nýtti tá høvið, at biðja sjeikin hjá sær um at giftast sær. Sjeikurin, Ryan Patrick Bolger, var í tingsalinum og nikkaði játtandi til spurningin. Lógvabrestirnir rungaðu um allan tingsalin.
Bæði samgongan og andstøðan atkvøddu fyri at loyva samkyndum hjúnarlagi. Nú skal lógin smíðast og roknað verður við, at nýggja lógin verður klár 7. desember. Tá verður Austrualia tað 26. landið í heiminum, ið loyvir samkyndum hjúnarlagi.
Síggj sjónbandið, har Wilson biðjur Bolger um at giftast við sær, í australska tinginum, her.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Fasti Gerðarrættur
Fasti Gerðarrættur varð stovnaður 1. apríl 2006 og er fyri sáttmálapartarnar á arbeiðsmarknaðinum í Føroyum. Fasti Gerðarættur hevur skrivstovu á Tinghúsvegi 14 í Havn.[1] Kári á Rógvi var nevndarformaður í Fasta Gerðarættinum frá stovnanini til sín deyða 14. februar 2015. Fyrsta málið varð lagt fyri Fasta Gerðarrættin 30. august 2006, og fyrsti úrskurður var sagdur 30. januar 2007.[2]
Innihaldsyvirlit
- 1 Sáttmálapartar
- 2 Nevnd og dómarar
- 3 Keldur
Sáttmálapartar[rætta | rætta wikitekst]
Í bókstavarað:
Løntakarafeløgini fyri verkafólk og tílíkar fakbólkar (løntakarar á privata arbeiðsmarknaðinum)[rætta | rætta wikitekst]
- Finansforbundet
- Flogskiparafelag Føroya
- Føroya Arbeiðarafelag – FA
- Føroya Handverkarafelag
- Føroya Prentarafelag
- Føroysk Miðlafólk
- Havnar Arbeiðskvinnufelag – HAK
- Havnar Arbeiðsmannafelag – HAF
- Klaksvíkar Arbeiðskvinnufelag
- Klaksvíkar Arbeiðsmannafelag
- Landsfelag Handverkaranna
- S & K
- Starvsfólkafelag Føroysku Sparikassanna
- Súlan
- Yrkisfelagið Trygdin
Manningarfeløgini[rætta | rætta wikitekst]
- Føroya Fiskimannafelag - FF
- Føroya Skipara- & Navigatørfelag - FS&N
- Maskinmeistarafelagið – MMF
Løntakarafeløgini fyri starvsfólk og tílíkar fakbólkar[rætta | rætta wikitekst]
- Almanna- og Heilsurøktarafelag Føroya
- Arkitektafelag Føroya
- Bioanalytikarafelagið
- Búskapar- og Løgfrøðingafelag Føroya – BLF
- Dansk Farmaceutforening
- Ergoterapeutfelagið
- Fakfelag Sjómansskúlalærara í Føroyum
- Farmakonomforeningen
- Felagið Føroyskir Sjúkrarøktarfrøðingar
- Felagið Maskinmeistaralærarar
- Foreningen af yngre læger/Hjálparlæknaráð Føroya
- Føroya Byggifrøðingafelag
- Føroya Lærarafelag – FL
- Føroya Musikklærarafelag
- Føroya Pedagogfelag – FPF
- Føroya Psykiatrifelag
- Føroya Tekniska Lærarafelag
- Føroya Verkfrøðingafelag
- Føroyskir Fysioterapeutar
- Heilsuhjálparafelag Føroya
- Lærarafelag Handilsskúlans
- Ljósmøðrafelag Føroya
- Magistarafelagið – MF
- Økonomafelag Føroya
- Starvsmannafelagið – SMF
- Yrkisfelag Studentaskúla- og HF-lærara – YF
Arbeiðsgevarafeløgini[rætta | rætta wikitekst]
- Føroya Arbeiðsgevarafelag – FAG
- Føroya Handverksmeistarafelag
- Føroya Prentsmiðjufelag – FPE
Reiðarafeløgini[rætta | rætta wikitekst]
- Føroya Reiðarafelag – FRF
- Reiðarafelagið fyri Farmaskip – RFF
Almennu arbeiðsgevararnir[rætta | rætta wikitekst]
- Fíggjarmálaráðið – FMR
- Kommunala arbeiðsgevarafelagið – KAF
Nevnd og dómarar[rætta | rætta wikitekst]
Keldur[rætta | rætta wikitekst]
- ↑ fg.fo - Skrivstovan
- ↑ Aktuelt.fo - Minningarorð um Kára á Rógvi, skrivað hevur Maud Wang Hansen, 19. februar 2015.
- ↑ fg.fo - Nevnd og dómarar


text:
Landssjúkrahúsið verður umboðað á 6. altjóða ráðstevnuni um Fysioterapi í psykiatri og sálarligari heilsu, sum verður í Madrid 9.-11. mars 2016.
Fysioterapeutarnir Lív Egholm og Jórun Simonsen, ið arbeiða á Psykiatriska deplinum, hava á ráðstevnuni eitt uppslag og skulu kunna um, hvussu tær hava implementerað fysioterapeutiska viðgerðarháttin Basic Body Awareness Therapy (BBAT) í Føroyum
Basic Body Awareness Therapy (BBAT) er ein viðgerðarháttur, ið er samansettur av einføldum gerandisrørslum í róligum tempo, ið gevur møguleika at gerast tilvitaður um kroppin og hvussu hann virkar.
BBAT-viðgerðarhátturin økir um rørslukvalitetin og er grundaður á Movement Quality Model (MQM), ið hevur fýra dimensiónir:
BBAT-viðgerðin er vend ímóti likamligu sjálvskensluni og setur gongd í kropsligu ressursurnar. Likamliga sjálvskenslan rúmar tilvitaðar/ótilvitaðar og verbalar/nonverbalar partar.
Likamliga sjálvskenslan er partur av samleikafatanini hjá menniskjanum. Hon rúmar ta uppliving og ta fatan, persónurin hevur um seg sjálvan, og hvat hansara kroppur megnar.
Við BBAT-rørslunum økist og styrkist:
BBAT er kannað og hevur víst góð árin á nógvar ymiskar diagnosir, bæði psykiatriskar og somatiskar, eitt nú stress, ótta, depressión, órógvaða maga-tarm sjúkueyðkenni, bipolar, etingarólag, persónleikaólag, psykosomatisk sjúkueyðkenni og schizofreni.
Sí postara her.


text:
Fyri Vágatunnilin 2001 og Norðoyatunnilin 2006 hevur RM Bólkurin/SMJ gjørt tilbúgvingarætlanir í samstarv við føroysku mynduleikunum.
Umframt at gera tilbúgvingarætlanir var skipa fyri stórvenjingar í báðum tunnlunum í fleiri umførum. Har allir innsats partar luttóku í venjingini.
Uppgávan hjá SMJ var at skipan venjingarnar og at vera eygleiðari og savna inn viðmerkingar frá venjingini í eina frágreiðing til mynduleika.
Ánari: Vágatunnilin og Norðoyatunnilin
Luttakarar: Almennu innsatsliðini
Fyriskipari: RM Bólkurin/SMJ Ráðgevandi verkfrøðingar


text:
Vilt tú prýða ella lýsa á einum húsaveggi, bygningi, sølustaði, festivaløki, tónleikapalli, byggiplássi, miðbýi, messu ella aðrastaðni, so fæst alt tær nýtist frá Føroyaprent.
Vit hava framkomna útgerð til at prenta bannarar, skelti og plakatir í øllum støddum og á ymiskt tilfar, bæði til innandura og uttandura brúk.
Eingin uppgáva er ov lítil ella ov stór.
Um tú vilt vita meira um møguleikarnar innan stórformat ella bilprýði, send okkum so ein teldupost á info@foroyaprent.fo ella ring tel. 314555.
Ráðgeving og hugskot eru ókeypis.
Vælkomin á Føroyaprent


text:
Rólant gav kjaft-fisk og breyt armin á mær
Dan Klein --- 08.10.2017 - 08:30
Perlur úr goymsluni: Hetta segði Engelbert Sigurðsson, í Oyggjatíðindum 1. mai 2009. Her er greinin í fullari longd. Borgarstjórin váttaði, at teir báðir brustu saman, men avvísti, at hava brotið armin á manninum.
Í blaðnum fríggjadagin, 17. apríl 2009, avdúkaði Oyggjatíðindi, at borgarstjórin á Eiði, Rólant Poulsen, tveitti fullan mann út úr býraðsskrivstovuni.
Fulli maðurin breyt ein rút, og borgarstjórin noktaði fyri at hava brotið armin á manninum. Men nú hevur Engelbert Sigurðsson, sett seg í samband við blaðið fyri at greiða frá, hvørji ørindini vóru á kommunuskrivstovuni, og hvat hendi har.
Engelbert sigur seg ikki hava fyri neyðini at nokta fyri, at hann hevði stíva kenning, men hann heldur ikki, at hetta kundi rættvísgera, at borgarstjórin gav kjaftfisk, og tveitti hann út.
- Ørindini vóru at fáa skrivaran, sum eg kenni, at faxa týðandi upplýsingar til Als um, at eg hevði arbeitt 28 tímar fyri kommununa, sigur Engelbert.
Hann sigur eisini, at hann ikki er nakar ófriðakroppur, ella ein persónur, sum ger nógv um seg, og tí gjørdist hann skakkur, tá borgarstjórin vendi sær frá kopi-maskinuni, langaði honum ein kjaftfisk, og tók í herðatoppin á honum, og dragsaði hann út í tún.
Er tað rætt, at tú tók ein stein upp í hondina, og knústi rút í hurðini á býráðsskrivstovuni?
- Ja, sjálvt um eg hevði brotið armin, tók eg ein stein...
Hevði borgarstjórin brotið armin hjá tær?
- Ja, armurin brotnaði, tá ið Rólant dragsaði meg út...
Tá tú hevði kastað steinin í rútin, kom borgarstjórin, tá útaftur?
- Ja, tá kom hann útaftur og gav mær ein yvirháling, váttar Engelbert Sigurðsson.
Rólant Poulsen, borgarstjóri, segði um tilburðin 17. apríl 2009:
- Fulli maðurin var komin inn á skrivstovuna, og tað er ikki fyrstu ferð.
- Vit kunnu ikki hava full fólk gangandi inni á skrivstovuni og forstýra, sigur borgarstjórin avgjørdur. Hann váttar, at hann mátti tveita mannin út.
Ja, men bardust tit ikki uttanfyri...?
- Tá fulli maðurin var fingin út, tók hann ein stein, og tveitti hann í móti rútinum í hurðini, sum sjálvsagt fór í smildur, sigur Rólant, og váttar eisini, at tá fór hann út, tók í mannin...
Maðurin sigst ganga við brotnum armi. Hevur tú brotið armin á manninum?
- Nei, tað havi eg ikki. Eg tók í hann, risti hann til, og bað hann halda seg burtur frá skrivstovuni, segði borgarstjórin við blaðið.
Hann segði eisini, at hann hevði meldað tilburðin til løgregluna fyri at krevja tilhald.
Engelbert Sigurðsson, váttar hinvegin, at borgarstjórin breyt armin hjá honum, at hann eisini hevði verið hjá lækna, ið kann staðfesta hetta, men hann sigur seg ikki hava meldað borgarstjóran, men er nú sinnaður til at meldað fyri kjaftfiskin og brotna armin...


text:
Gail Riplinger skrivar í bók síni ”In Awe of thy Word” at Gotiska Bíblian frá ár 350 e. kr., varð týdd úr grikskum orð fyri orð, og orðini vóru enntá næstan fullkomiliga í somu raðfylgdu sum í grikska tekstinum. Hugsanin var tann, at tað var orðið sjálvt sum var byggieindin, ikki hugsanin í setninginum. Við at samanbera Luthers týðing, donsku frá 1732 og King James Bíbliuna, havi eg sæð, at henda grundhugsan eisini var galdandi hjá teimum tá. Raðfylgjan á orðunum í teimum gomlu bíbliunum tykist mangan undarlig fyri okkum nútíðar menniskjum; ikki trúgvi eg orsøkina bert vera tann, at tey tosaðu so tá á døgum, nei, man tað ikki heldur vera trúskapurin móti orðinum sum kemur til sjóndar.
Hesa meginreglu havi eg eisini kent, at eg skal brúka. Hvørt orð má tyggjast, smakkast, og vigast, og síðan týðast við einum orði, sum smakkar eins, vigar tað sama og hevur somu “massafyllu” í munninum, huganum og hjartanum. Ein, sum ikki virðir og elskar orð Guðs, eigur ikki at koma at bíbliutýðing. Ein slíkan trúgvi eg í øllum førum ikki, Guð hevði kallað. Hvat onkur pengagrísk nevnd kann finna uppá fyri mammon og ormin hin sniðfundiga, tað má so vera teirra søk. Teir sum týða eftir sokallaðu dynamisku tilsvarandi meginreglu Satans (dynamic equivalency) koyra Guðs orð á eina grønslímuta glíðibreyt, sum tey sum stíga út á glíða svusj niður til helvitis. Sum Pætur segði um epistlar Paulusar: “júst sum elskaði bróðir okkara Paulus eisini samsvarandi við vísdómin honum er givin hevur skrivað til tykkara; Sum eisini í øllum epistlum hansara, talandi í teimum um hesar lutir; í hvørjum summir lutir eru torførir at verða skiltir, hvørjar teir sum ólærdir eru og óstøðugir brongla, sum teir gera eisini hinar skriftirnar, at teirra egnu oyðilegging.”
Eg havi valt at seta komma, semikolon, kolon og punktum í sama stað sum KJV. Hetta júst fyri betri at kunna fylgja við, hvar eg eri komin til, og fyri at tryggja, at einki orð dettur burturímillum. Tá ið eg týði ein setning, rokni eg í útgangspunktinum við at týða hvørt orð og í somu raðfylgju sum í KJV; síðan lættlesi eg kapitulin á føroyskum við atliti til føroyskar orðingar, setningsbygnað, bending, og um fornøvn og fyrisetingar nýtast at standa, ella um tær siga seg sjálvar út frá bendingini. Enskt frá 1611 líkist nokkso nógv klassiskum føroyskum, men føroyska bendingarkervið er sítt egið.
Í 1611 nýtti man ikki gásareygu ella kolon tá man skuldi skriva okkurt, ið sagt varð. Man nýtti bert eitt komma, og so byrjaði man við stórum. Bíbliuteksturin sigur sjálvur so gott sum altíð: “Og hann segði”, ella okkurt líknandi. Av hesi grund havi eg valt eisini at hava hetta júst sum King James A.V. 1611, eisini fyri at fáa eina klassiska føroyska King James Bíbliu. Tað er ikki bert hvørt orð, ið telur, men hvørt komma og hvør prikkur; eins og Jesus sjálvur segði: “Ikki ein smástavur ella ein stavkrókur skal falla burtur…”